URED VIJEĆA ZA NACIONALNU SIGURNOST

**NACRT**

**PRIJEDLOG ZAKONA O KIBERNETIČKOJ SIGURNOSTI OPERATORA KLJUČNIH USLUGA I DAVATELJA DIGITALNIH USLUGA, S KONAČNIM PRIJEDLOGOM ZAKONA**

Zagreb, siječanj 2018.

# **I. USTAVNA OSNOVA ZA DONOŠENJE ZAKONA**

Ustavna osnova za donošenje ovog Zakona sadržana je u članku 2. stavku 4. podstavku 1. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske).

# **II. OCJENA STANJA, OSNOVNA PITANJA KOJA TREBA UREDITI ZAKONOM TE POSLJEDICE KOJE ĆE PROISTEĆI DONOŠENJEM ZAKONA**

Donošenje predmetnog Zakona proizlazi iz obveza Republike Hrvatske (dalje u tekstu: RH) kao članice Europske Unije (dalje u tekstu: EU) za prijenos Direktive o mjerama za visoku zajedničku razinu sigurnosti mrežnih i informacijskih sustava 2016/1148 donesene 6. srpnja 2016. (dalje: NIS direktiva) u nacionalno zakonodavstvo.

NIS direktiva nastala je na temelju provedbe EU strategije kibernetičke sigurnosti donesene 7. veljače 2013. godine (Cybersecurity Strategy of the European Union: An Open, Safe and Secure Cyberspace, 7.2.2013, JOIN(2013)1 final). Tekst NIS direktive je tri godine usuglašavan između Vijeća, Komisije, Parlamenta EU i država članica, kako bi obuhvatio nužni minimalni opseg bitnih društvenih i gospodarskih sektora država članica koji je potreban za široku i ubrzanu inicijativu razvoja digitalnog gospodarstva EU. Time se uvode zajedničke mjere u svim državama članicama za postizanje visoke razine zaštite kibernetičke sigurnosti i koordinaciju postupanja niza potrebnih dionika na nacionalnim i sektorskim razinama država članica.

NIS direktiva je dio široke digitalne inicijative EU-a, kojom se svijest o nužnosti razvoja digitalnog gospodarstva širi kroz niz segmenata suvremenog društva, kroz aktualni proces stvaranja jedinstvenog digitalnog tržišta EU-a, zatim niz inicijativa za jačanje sigurnosne svijesti o kibernetičkom prostoru, kao i putem poticanja razvoja javno-privatnog partnerstva i elektroničkih usluga u državnoj upravi i gospodarstvu. Pri tome NIS direktiva stvara primjerene okvire prevencije i zaštite društva od kibernetičkih ugroza zajedničkim pristupom svih država članica koje osiguravaju usklađene vertikalne sektorske pristupe u NIS direktivi, dok nova EU regulativa zaštite osobnih podataka (GDPR) sličan pristup osigurava horizontalnim funkcionalnim pristupom kroz sve segmente društva u cjelini.

Temeljni cilj NIS direktive je osigurati u svim državama članicama zajedničku razinu sigurnosti mrežnih i informacijskih sustava čije bi neispravno funkcioniranje uslijed sigurnosnih incidenata moglo imati snažne posljedice na društvo ili nacionalnu ekonomiju. Pri tome NIS direktiva uvodi regulativne elemente koji omogućavaju trajno praćenje stanja automatiziranosti i digitalizacije utvrđenih sektora.

NIS direktiva utvrđuje obvezu država članica uvesti mjere za visoku razinu zaštite kibernetičke sigurnosti u sljedećim sektorima: energetika – električna energija, nafta, plin; prijevoz – zračni, željeznički, vodni, cestovni; bankarstvo; infrastrukture financijskog tržišta; zdravstveni sektor; opskrba vodom za piće i njezina distribucija; digitalna infrastruktura - razmjena internetskog prometa, usluge naziva domena i kontrola vršne nacionalne domene.

Kako bi se osigurao temeljni cilj NIS direktive u svim državama članicama, kroz NIS direktivu je prepoznata i postavljena obveza državama članicama za donošenje nacionalne strategije kibernetičke sigurnosti.

Zahtjevi koji se postavljaju na nacionalne strategije država članica u ovom području prate se i analiziraju putem EU agencije ENISA, a Nacionalna strategija kibernetičke sigurnosti RH („Narodne novine“, broj: 108/15) prevedena je na engleski jezik te je raspoloživa, zajedno sa strategijama drugih država članica, na poveznici: <https://www.enisa.europa.eu/topics/national-cyber-security-strategies/ncss-map/strategies/croatian-cyber-security-strategy>.

Hrvatska strategija kibernetičke sigurnosti zadovoljava potrebne zahtjeve koji se postavljaju NIS direktivom u odnosu na strateške nacionalne okvire za ostvarivanje ciljeva i zahtjeva u kibernetičkom prostoru kao virtualnoj dimenziji društva.

Na sličan način kao i EU strategija, koja je nadopunjena akcijskim planom i konkretnim zahtjevima koji proizlaze iz NIS direktive, i hrvatska strategija sadrži detaljan i strukturiran Akcijski plan za provedbu Nacionalne strategije kibernetičke sigurnosti, kao i uspostavljena strateška i operativna međuresorna nacionalna tijela za upravljanje provedbom strategije i rješavanje svih bitnih nacionalnih pitanja u području kibernetičke sigurnosti („Narodne novine“, broj: 61/16). Ovaj postojeći nacionalni okvir koji čine Nacionalna strategija kibernetičke sigurnosti s pripadajućim Akcijskim planom za njenu provedbu, Prijedlogom Zakona proširuje se dodatnim zahtjevima, koji su usklađeni, kako s postojećim hrvatskim nacionalnim okvirom kibernetičke sigurnosti, tako i sa zahtjevima koji proizlaze iz potrebe transpozicije NIS direktive u RH kao državi članici EU-a. Na taj način postojeći nacionalni organizacijski okvir koji je sukladan s EU zahtjevima, povezuje sva potrebna nacionalna tijela odgovarajućih nadležnosti s EU formatima strateških, operativnih ili sektorskih tijela, u okviru potreba definiranih NIS direktivom. Nacionalnom strategijom kibernetičke sigurnosti u RH su prepoznate i potrebe za razmjenom podataka između različitih dionika Strategije, za koordiniranim upravljanjem u krizama, za međusektorskom razmjenom najbolje sigurnosne prakse te prepoznavanjem rizika povezanih s osjetljivim podacima i infrastrukturama, čija izloženost potencijalnim ugrozama u kibernetičkom prostoru raste iz dana u dan.

Nacionalna strategija kibernetičke sigurnosti u smislu opsega predstavlja okvir hrvatskog društva u cjelini, a specifično se određuje nizom ciljeva i mjera prema javnom, akademskom i gospodarskom sektoru, kao i prema sektoru građanstva u cjelini. Upravo stoga, Strategija je uspostavila međuresorne okvire upravljanja povezivanjem ključnih dionika Strategije u Nacionalno vijeće za kibernetičku sigurnost te povezivanjem čitavog niza dionika provedbe Strategije iz različitih sektora društva. Prijedlogom Zakona nacionalna nadležna tijela na strateškoj i operativnoj razini, kao i drugi dionici provedbe Strategije, uključuju se u odgovarajuće organizacijske okvire i provode potrebne zahtjeve EU-a kroz NIS direktivu.

Nacionalna strategija kibernetičke sigurnosti prepoznala je i široku potrebu prilagodbe različitih obrazovnih i drugih edukacijskih programa povezanih s kibernetičkom sigurnošću i kibernetičkim prostorom, kao i usklađenu potrebu podizanja razine sigurnosne svijesti u svim društvenim sektorima te je ciljeve i mjere Akcijskog plana u ovom području usmjerila na sve postojeće razine hrvatskog obrazovnog sustava, kao i na specijalizirane sektorske edukativne institucije. Prepoznate su i mogućnosti koje se otvaraju za RH u području digitalnog gospodarstva te je sadržaj Nacionalne strategije kibernetičke sigurnosti usko koordiniran sa Strategijom pametne specijalizacije („Narodne novine“, broj: 32/16), s povezanim aktivnostima Hrvatske gospodarske komore, kao i s mogućnostima korištenja EU CEF fonda (Connecting European Facilities), koji će u 2018. biti usko povezan s primjenom NIS direktive te se njenom transpozicijom za države članice i njihovo gospodarstvo otvaraju dodatne mogućnosti.

Nacionalna strategija kibernetičke sigurnosti i Akcijski plan za njenu provedbu utemeljeni su na metodologiji kojom su opći ciljevi Strategije razrađeni na posebne ciljeve svakog od odabranih područja i poveznica područja kibernetičke sigurnosti, a za svaki posebni cilj utvrđene su u Akcijskom planu mjere za koje su definirani vremenski rokovi, odgovorna tijela – nositelji i sunositelji, kao i potrebna metrika za mjerenje provedbe mjera Akcijskog plana. Izvješće o provedbi početnog ciklusa Akcijskog plana u 2016. raspoloživo je na poveznici: <http://www.uvns.hr/UserDocsImages/dokumenti/informacijska-sigurnost/Izvjesce%20o%20provedbi%20Akcijskog%20plana%20za%20provedbu%20NSKS%20u%202016.pdf>, kao i inicijalno izvješće o osnivanju međuresornih nacionalnih tijela za upravljanje strategijom: <http://www.uvns.hr/UserDocsImages/dokumenti/informacijska-sigurnost/InicijalnoIzvjesceVijecaVladiRH_13062017.pdf>.

Ubrzani proces digitalizacije različitih industrijskih sektora prepoznat je u NIS direktivi kao potencijalna prijetnja, ukoliko nije praćen odgovarajućim sigurnosnim mjerama.

Stoga se NIS direktiva usmjerava na uvođenje mjera za postizanje visoke razine kibernetičke sigurnosti u odabranim sektorima te zahtijeva od država članica da u tu svrhu prepoznaju sve ključne usluge koje pripadaju tim sektorima. Prepoznavanje ključnih usluga potrebno je provesti neovisno o trenutnom stanju digitalizacije pojedinih sektora, jer se njihova ovisnost o mrežnim i informacijskim sustavima može pojaviti u budućnosti.

Provedba odgovarajućih mjera prema NIS direktivi obvezna je samo za slučajeve kada ključna usluga operatora na tržištu ovisi o mrežnim i informacijskim sustavima, no, postupak prepoznavanja operatora ključnih usluga odnosno njihove ovisnosti o mrežnim i informacijskim sustavima potrebno je redovito provoditi i ažurirati popis takvih operatora.

Stoga, prvu skupinu obveznika zahtjeva iz NIS direktive čine operatori koji pružaju ključne usluge za društvo ili nacionalnu ekonomiju (Operators of Essential Services - OES), u okviru utvrđenih sedam NIS sektora koji su ranije navedeni.

Drugu skupinu obveznika primjene mjera utvrđenih NIS direktivom čine davatelji digitalnih usluga (Digital Service Providers – DSP).

Digitalne usluge definirane su u NIS direktivi kao: internetsko tržište, internetske tražilice i usluge računalstva u oblaku, koje su od primarne važnosti za jedinstveno digitalno tržište EU-a. Upravo stoga Europska Komisija je u završnoj fazi donošenja provedbenog propisa kojim će se na jedinstven način detaljnije regulirati obveze u odnosu na tri definirane vrste digitalnih usluga iz NIS direktive u svim državama članicama.

Budući da važećim propisima nisu već od ranije u RH uvedene obveze koje bi bile kompatibilne sa svim zahtjevima NIS direktive te bi njezino prenošenje u važeće propise zahtijevalo dopune i izmjene više zakonskih (sektorskih) propisa, izrađen je ovaj Prijedlog Zakona, kojim se namjerava na jedinstveni način urediti navedena materija.

NIS direktiva, uz obvezu uvođenje tehničkih i organizacijskih mjera za upravljanje rizicima i mjera za sprečavanje i svođenje na najmanju moguću mjeru učinaka incidenata na sigurnost mrežnih i informacijskih sustava, uvodi i obvezu obavješćivanja o incidentima koji mogu imati znatan učinak na kontinuitet u pružanju usluga.

Iako su rizici u NIS direktivi usmjereni prvenstveno na mrežne i informacijske sustave koji su u potpori ključnih usluga u odabranim sektorima, odnosno digitalnim uslugama, incidenti, prema definiciji iz NIS direktive obuhvaćaju široki, opći opseg svih kategorija mogućih incidenata (kvarova, nesreća i napada), koji mogu imati negativni učinak na sigurnost mrežnih i informacijskih sustava korištenih u realizaciji ključnih usluga ili digitalnih usluga.

Kriteriji za određivanje incidenata koji imaju znatan učinak na davanje digitalnih usluga propisuju se provedbenim propisom Europske komisije, koji je u tijeku donošenja.

Kriteriji za određivanje incidenata koji imaju znatan učinak na pružanje ključnih usluga, sadržaj obavijesti o incidentima, kod operatora ključnih usluga i davatelja digitalnih usluga, način dostave obavijesti i druga pitanja bitna za postupanje s takvim obavijestima predlaže se urediti podzakonskim propisom. Stoga je Prijedlogom Zakona, radi potpunog prijenosa NIS direktive u nacionalno zakonodavstvo, predviđeno donošenje podzakonskog akta, uredbe Vlade RH.

Države članice dužne su donijeti i objaviti zakone i druge propise koji su potrebni za usklađivanje s NIS direktivom do 9. svibnja 2018 te o tome odmah obavijestiti Europsku komisiju.

Također, države članice dužne su najkasnije do 9. studenoga 2018. godine, a nakon toga svake dvije godine, Europskoj komisiji dostavljati podatke koji su potrebni kako bi se Komisiji omogućila procjena provedbe NIS direktive.

Prijedlogom Zakona preuzimaju se obveze iz NIS direktive koje su u odgovornosti država članica te se na prikladan način povezuje nacionalno stanje RH u području kibernetičke sigurnosti te postojeće nadležnosti u svakom od NIS sektora u okviru RH te su stoga u Prijedlogu zakona primijenjeni prilagođeni kriteriji i pridružena primjerena nadležna tijela, kako bi se postigli željeni rezultati u odnosu na stvarno stanje koje postoji u predmetnim sektorima u RH.

Izričaj Prijedloga Zakona obuhvaća svu potrebnu različitost javnih i privatnih subjekata koji su ili nadležna tijela, ili obveznici primjene ovog Zakona. Prijedlog Zakona pri tome prati NIS direktivom zadanu metodologiju koja se primjenjuje na složeni postupak identifikacije operatora ključnih usluga u svim sektorima te uređuje sva bitna pitanja koja su dana u nadležnost država članica. Istovremeno, Prijedlogom Zakona se u slučaju davatelja digitalnih usluga prenose sve relevantne odredbe NIS direktive te se u provedbi referira na provedbeni propis Europske Komisije koji je u procesu donošenja i koji će se izravno primjenjivati na sve države članice.

Prijedlogom Zakona uvode se zahtjevi koji se postavljaju kao mjere za postizanje visoke razine kibernetičke sigurnosti operatora ključnih usluga i koji su usmjereni na osiguravanje kontinuiteta definiranih ključnih usluga u NIS direktivom zadanim sektorima u RH. U tu svrhu, Prijedlogom Zakona obuhvaćene su tehničke i organizacijske mjere za upravljanje rizicima, kao i mjere za sprečavanje i ublažavanje učinaka incidenata, ali i obveza sustavnog obavješćivanja o incidentima i njihovog koordiniranog rješavanja na sektorskoj, nacionalnoj i EU razini. Predmetne mjere i obveze izvješćivanja o incidentima pobliže će se propisati ranije spomenutom uredbom Vlade RH.

Prijedlogom Zakona u potpunosti se regulira sustav nadležnih tijela na nacionalnoj razini i njegovo povezivanje s nadležnim tijelima EU i država članica, kao i potrebna nacionalna koordinacija na sektorskim razinama. Pri tome se određuju funkcionalnosti zahtijevane na EU razini od svih država članica, kao što su to Jedinstvena nacionalna kontaktna točka, CSIRT tijela i njihova sektorska nadležnost, odnosno nadležna sektorska tijela odgovorna za provedbu nadzora nad primjenom prenesenih obveza iz NIS direktive, koristeći pri tome u najvećoj mogućoj mjeri postojeće nadležnosti i funkcionalnosti središnjih državnih tijela i drugih tijela u RH.

Jedinstvena nacionalna kontaktna točka objedinjava niz funkcionalnosti koje upotpunjavaju ulogu koju predloženo tijelo već ima u RH vezano uz provedbu Nacionalne strategije kibernetičke sigurnosti, odnosno rad Nacionalnog vijeća za kibernetičku sigurnost, dok su CSIRT nadležnosti pridjeljenje postojećim tijelima koja imaju odgovarajuće sposobnosti u tom području djelovanja.

Izbor nadležnih sektorskih tijela prati postojeće nadležnosti središnjih državnih tijela u područjima koji obuhvaćaju zadane NIS sektore, proširujući u određenoj mjeri postojeće nadzorne ovlasti tih tijela na područje primjene ovog Zakona te se oslanjajući na već regulirane revizijske procese u sektorima u kojima postoji obveza revizije, uz prikladno redefiniranje revizijskog procesa u omjeru koji je potreban za potpuni prijenos obveza iz NIS direktive.

Kako bi se uskladili uvjeti u vrlo raznorodnim i regulativno različito uređenim sektorima po pitanju provedbe revizije odnosno njezine procjene u nadzornim postupcima, uvedena je i uloga tehničkog tijela za ocjenu sukladnosti, prvenstveno za slučajeve u kojima revizija nije obvezujuća za pružatelje odnosno davatelje usluga iz NIS direktive.

Pored sektora koji su kao obvezujući predviđeni već samom NIS direktivom kao područja u kojima države članice moraju uvesti nove obveze odnosno prilagoditi postojeće, Prijedlogom Zakona se predlaže uključivanje još jednog sektora koji obuhvaća usluge u sustavima državne informacijske infrastrukture (e-Građani, kao i elektroničke poslovne aplikacije državne riznice ili centralnog obračuna plaća državnih službenika). Ovaj sektor nije zadan NIS direktivom, ali je prepoznat i kroz Nacionalnu strategiju kibernetičke sigurnosti (područje elektroničke uprave) kao visoko digitaliziran i vrlo osjetljiv zbog kumulacije velikih i različitih fondova podataka cjelokupnog stanovništva i/ili njegovih pojedinih segmenata u digitalnom obliku. Pored toga, u sklopu digitalne inicijative EU, u proceduri je i Prijedlog uredbe Europskog parlamenta i Vijeća o uspostavi jedinstvenog digitalnog pristupnika kao izvora informacija koji će omogućiti pristup na prostoru cjelokupne EU prema elektroničkim uslugama državne administracije svih država članica, što će dodatno postaviti proširene zahtjeve prema postojećim elektroničkim uslugama hrvatske državne uprave.

Kako bi se ispunila temeljna svrha NIS direktive odnosno uspostavila sustavna koordinacija svih relevantnih dionika, kao i razvila svijest o mogućim ugrozama u kibernetičkom prostoru te prikladno upravljalo rizicima i razmjerno rizicima provodile mjere zaštite, prema NIS direktivi nužno je predvidjeti i odgovarajuće prekršajne odredbe kojima bi se obuhvatilo one subjekte koji ne postupaju u skladu sa zahtjevima Zakona.

Prekršajne odredbe i prikladno povezani nadzor vezuju se na postojeće nadzorne ovlasti u pojedinim sektorima koje imaju nadležna sektorska tijela, dok su sami prekršaji sustavno grupirani u tri razine prema ozbiljnosti prekršaja.

Prijedlogom zakona se na sustavan način koriste postojeći kapaciteti i potencijali prepoznati Nacionalnom strategijom kibernetičke sigurnosti i povezuju se sa zahtjevima koji proizlaze iz NIS direktive te se na sveobuhvatan i učinkovit način uključuju u postojeću strukturu nacionalnih međuresornih tijela, Nacionalnog vijeća za kibernetičku sigurnost i Operativno-tehničke koordinacije za kibernetičku sigurnost. Takav pristup zahtijeva usklađeno djelovanje svih tijela uključenih u procese uređene ovim Prijedlogom Zakona, ali istovremeno omogućava međusobno komplementarno djelovanje različitih subjekata u širokom opsegu pokrivanja društvenih i gospodarskih sektora, čime se ostvaruje učinkovita uporaba svih resursa i ostvaruje sinergija djelovanja svih uključenih dionika.

To će omogućiti usklađeno i optimalno usmjeravanje proračunskih sredstava, korištenje EU fondova i za javni i za privatni sektor, kao i izbjegavanje neracionalnog multipliciranja kapaciteta ili neracionalnosti u pristupu opremanju radi razvoja novih sposobnosti koje već postoje u drugim tijelima. Važno je napomenuti da je u okviru provedbe NIS direktive planirano i korištenje sredstava iz EU fondova (npr. Connecting European Facilities - CEF), a slijedom iskustva i odobrenja hrvatskog projekta GrowCERT, koji je pokrenut 2017. i vrijedan 1 mil. EUR, uz sufinanciranje iz CEF fonda na razini 75% (nositelj CARNet - Nacionalni CERT). U 2018.g., prema najavi Europske komisije i nakon prijenosa NIS direktive u nacionalno zakonodavstvo, očekuje se mogućnost apliciranja i korištenja CEF fonda i za pravne osobe - sektorske operatore, putem nadležnih sektorskih tijela.

Kombiniranjem postojećih centraliziranih funkcionalnosti kibernetičke sigurnosti koje je Vlada RH uspostavila kroz Nacionalno vijeće za kibernetičku sigurnost i Prijedlogom Zakona predloženim povezivanjem tijela nadležnih za sektore obuhvaćene Prijedlogom, stvara se organizirani i upravljani sustav u kibernetičkom prostoru RH koji se direktno veže na puno širi sustav domovinske sigurnosti, odnosno kritičnih nacionalnih sektora i nacionalnog kriznog upravljanja, ostvarujući pri tome potrebnu sinergiju djelovanja između fizičke i virtualne dimenzije suvremenog društva.

Ovim Prijedlogom Zakona osigurava se provedba obveza RH iz NIS direktive, osiguravaju se potrebne pretpostavke za trajno unaprjeđenje stanja kibernetičke sigurnosti u širokom opsegu društvenih i gospodarskih sektora koji su obuhvaćeni njegovom primjenom, ali se istovremeno potiče i razvoj RH u području digitalnog gospodarstva usklađenim pristupom između niza dionika iz javnog i privatnog sektora. Time se otvaraju mogućnosti za učinkovitiji zajednički pristup i sinergiju djelovanja državnog, akademskog i gospodarskog sektora, prvenstveno u razvoju novih hrvatskih proizvoda i usluga sukladnih s jedinstvenim zahtjevima za cijelo područje Europske Unije.

# **III. OCJENA I IZVORI SREDSTAVA POTREBNIH ZA PROVEDBU ZAKONA**

Za provedbu ovog Zakona bit će potrebno osigurati određena dodatna sredstva u državnom proračunu Republike Hrvatske od 2019. godine nadalje, ovisno o: 1. stanju postojećih kapaciteta nadležnih tijela, 2. broju obveznika provedbe zahtjeva iz ovog Zakona te 3. realizaciji plana korištenja sredstava EU fondova osiguranih u svrhu provedbe NIS direktive u državama članicama.

# **IV. OBRAZLOŽENJE ZA DONOŠENJE ZAKONA PO HITNOM POSTUPKU**

Sukladno članku 204. stavka 1. Poslovnika Hrvatskoga sabora (Narodne novine br. 81/13 i 113/16) predlaže se donošenje ovog Zakona po hitnom postupku.

Zakon se odnosi na usluge od iznimne važnosti za normalno odvijanje društvenih i gospodarskih djelatnosti te za funkcioniranje unutarnjeg tržišta.

Zakonom se osigurava osnova za postizanje visoke razine sigurnosti mrežnih i informacijskih sustava o kojima ovise takve usluge odnosno zbog poremećaja u radu zbog kojih može doći do prekida pružanja same usluge.

Sigurnosni incidenti sve su većeg razmjera, učestalosti i utjecaja te predstavljaju veliku prijetnju funkcioniranju mrežnih i informacijskih sustava. Ti sustavi također mogu postati meta za namjerne štetne radnje kojima je cilj nanijeti štetu ili prekinuti rad sustava. Takvi incidenti mogu ugroziti izvršavanje gospodarskih aktivnosti, prouzročiti znatne financijske gubitke, narušiti povjerenje korisnika i nanijeti znatnu štetu gospodarstvu.

U cilju stvaranja temelja za djelotvorni odgovor na izazove u pogledu kibernetičke sigurnosti operatora ključnih usluga i davatelja digitalnih usluga, EU uvodi globalan pristup te NIS direktivom za sve države članice uvodi zajedničke minimalne zahtjeve za izgradnju kapaciteta i planiranje, razmjenu informacija, suradnju te zajedničke sigurnosne zahtjeve za operatore ključnih usluga i pružatelje digitalnih usluga.

Države članice u obvezi su donijeti zakone i druge propise koji su potrebni radi usklađivanja s NIS direktivom te koji moraju stupiti na snagu najkasnije 09. svibnja 2018. godine.

Države članice dužne su najkasnije 09. studenoga 2018., a nakon toga svake dvije godine, Europskoj komisiji dostaviti podatke koji su potrebni kako bi se Komisiji omogućila procjena provedbe NIS direktive, posebno dosljednosti u pristupu država članica pri identifikaciji operatora ključnih usluga. Ti podaci obuhvaćaju barem:

(a) nacionalne mjere kojima se omogućuje identifikacija operatora ključnih usluga;

(b) popis ključnih usluga;

(c) broj operatora ključnih usluga identificiranih za svaki sektor iz Priloga II. NIS direktive te oznaku njihove važnosti u odnosu na taj sektor;

(d) pragove, ako postoje, za određivanje odgovarajuće razine opskrbe prema broju korisnika koji se oslanjaju na tu uslugu ili u skladu s važnošću tog određenog operatora ključnih.

Prijedlogom Zakona utvrđuje se metodologija postupka za identifikaciju operatora ključnih usluga, definira se popis ključnih usluga, kao i kriteriji i pragovi za donošenje ocjene o važnosti negativnog učinka incidenta koji će se primjenjivati u identifikacijskom postupku.

Stoga je potrebno predvidjeti određeno vremensko razdoblje od trenutka stupanja na snagu Zakona do potpune primjene NIS direktive, a kako bi se omogućilo potrebno vrijeme za provedbu postupaka identifikacije operatora ključnih usluga, a potom i određeno vremensko razdoblje za prilagodbu identificiranih operatora s obvezama iz NIS direktive odnosno ovog Zakona.

# **V. TEKST KONAČNOG PRIJEDLOGA ZAKONA O KIBERNETIČKOJ SIGURNOSTI OPERATORA KLJUČNIH USLUGA I DAVATELJA DIGITALNIH USLUGA**

**ZAKON O KIBERNETIČKOJ SIGURNOSTI OPERATORA KLJUČNIH USLUGA I DAVATELJA DIGITALNIH USLUGA**

**DIO PRVI**

**OSNOVNE ODREDBE**

***Cilj i predmet***

*Članak 1.*

(1) Ovim se Zakonom uređuju postupci i mjere za postizanje visoke zajedničke razine kibernetičke sigurnosti operatora ključnih usluga i davatelja digitalnih usluga, nadležnosti i ovlasti nadležnih sektorskih tijela, jedinstvene nacionalne kontaktne točke, tijela nadležnih za prevenciju i zaštitu od incidenata (dalje u tekstu: nadležni CSIRT) i tehničkog tijela za ocjenu sukladnosti, nadzor nad operatorima ključnih usluga i davateljima digitalnih usluga u provedbi ovog Zakona i prekršajne odredbe.

(2) Cilj je ovog Zakona osigurati provedbu mjera za postizanje visoke zajedničke razine kibernetičke sigurnosti u davanju usluga koje su od posebne važnosti za odvijanje ključnih društvenih i gospodarskih aktivnosti, uključujući funkcioniranje digitalnog tržišta.

(3) Sastavni su dio ovog Zakona:

1. Prilog I. - Popis ključnih usluga s kriterijima i pragovima za donošenje ocjene o važnosti negativnog učinka incidenta
2. Prilog II. - Popis digitalnih usluga
3. Prilog III. - Popis nadležnih tijela.

***Usklađenost s propisima Europske unije***

*Članak 2.*

Ovim se Zakonom u pravni poredak Republike Hrvatske prenosi Direktiva 2016/1148 Europskog parlamenta i Vijeća od 6. srpnja 2016. o mjerama za visoku zajedničku razinu sigurnosti mrežnih i informacijskih sustava širom Unije (SL L 194, 19.7.2016.).

***Primjena***

*Članak 3.*

(1) Ovaj Zakon primjenjuje se na operatore ključnih usluga, neovisno o tome jesu li u pitanju javni ili privatni subjekti, neovisno o državi njihova sjedišta, njihovoj veličini, ustroju i vlasništvu.

(2) Davatelji digitalnih usluga podliježu nadležnostima i ovlastima propisanim ovim Zakonom ako na teritoriju Republike Hrvatske imaju sjedišteili svog predstavnika te pod uvjetom da takav davatelj ne predstavlja mikro ili mali subjekt malog gospodarstva kako su oni definirani Zakonom o poticanju razvoja malog gospodarstva.

**Odnos propisa prema drugim propisima**

*Članak 4.*

(1) Ako u provedbi ovog Zakona nastaju ili se koriste klasificirani podaci ili se obrađuju osobni podaci, na takve podatke primjenjuju se posebni propisi o njihovoj zaštiti.

(2) Primjena ovog Zakona ne utječe na prava potrošača, koja su uređena posebnim zakonom.

(3) Ako su za pojedini sektor s Popisa iz Priloga I. ovog Zakona posebnim zakonom propisane mjere koje po svom sadržaju i svrsi odgovaraju zahtjevima iz ovog Zakona, ili predstavljaju strože zahtjeve, na pružatelje ključnih usluga koji pripadaju tom sektoru primjenjuju se odgovarajuće odredbe tog posebnog zakona.

***Pojmovi***

*Članak 5.*

U smislu ovog Zakona pojedini pojmovi imaju sljedeće značenje:

1. *„kibernetička sigurnost“* – je sustav organizacijskih i tehničkih aktivnosti i mjera kojima se postiže autentičnost, povjerljivost, cjelovitost i dostupnost podataka, kao i mrežnih i informacijskih sustava u kibernetičkom prostoru
2. *„kibernetički prostor“* – je virtualni prostor unutar kojeg se odvija komunikacija između mrežnih i informacijskih sustava te obuhvaća sve mrežne i informacijske sustave neovisno o tome jesu li povezani na Internet
3. *„mrežni i informacijski sustav“* – je (a) elektronička komunikacijska mreža kako je ona definirana Zakonom o elektroničkim komunikacijama; (b) bilo koji uređaj ili grupa povezanih ili srodnih uređaja, od kojih jedan ili više njih programski izvršava automatsku obradu digitalnih podataka ili (c) digitalni podaci koji se pohranjuju, obrađuju, dobivaju ili prenose elementima opisanim u točkama (a) i (b) u svrhu njihova rada, uporabe, zaštite i održavanja
4. *„sigurnost mrežnih i informacijskih sustava” –* je sposobnost mrežnih i informacijskih sustava da, na određenoj razini pouzdanosti, odolijevaju bilo kojoj radnji koja ugrožava dostupnost, autentičnost, cjelovitost ili povjerljivost, pohranjenih, prenesenih ili obrađenih podataka, ili srodnih usluga koje ti mrežni i informacijski sustavi nude ili kojima omogućuju pristup
5. *„nacionalna strategija kibernetičke sigurnosti”* – je okvir kojim se pružaju strateški ciljevi i prioriteti za kibernetičku sigurnost na nacionalnoj razini
6. „*nadležna* *tijela*“ – su nadležna sektorska tijela, jedinstvena nacionalna kontaktna točka, nadležni CSIRT-ovi i tehnička tijela za ocjenu sukladnosti
7. *„operator ključnih usluga“ –* je bilo koji javni ili privatni subjekt koji ispunjava kriterije iz članka 6. ovog Zakona
8. *„davatelj digitalnih usluga”*- je bilo koji privatni subjekt koji pruža neku digitalnu uslugu s Popisa iz Priloga II. ovog Zakona
9. *“javni subjekti*“ - su tijela državne uprave, druga državna tijela, jedinice lokalne i područne (regionalne) samouprave te pravne osobe koje imaju javne ovlasti ili obavljaju javnu službu
10. *„privatni subjekti*“ – su fizičke i pravne osobe koje pružaju ili daju usluge,
11. *„fizička osoba“* - je osoba obrtnika ili osoba koja obavlja drugu samostalnu djelatnost
12. *„pravna osoba“ –* je svaka pravna osoba, neovisno o njezinoj veličini, ustroju i vlasništvu
13. „*sjedište*“ – je stalno mjesto poslovanja gdje pružatelj odnosno davatelj usluga u neodređenom vremenskom razdoblju upravlja svojom djelatnošću
14. *„predstavnik“* – je bilo koja fizička ili pravna osoba sa sjedištem u Republici Hrvatskoj koju je davatelj digitalnih usluga koji nema sjedište u Europskoj uniji izričito imenovao da djeluje u njegovo ime i kojoj se nadležno sektorsko tijelo ili nadležni CSIRT mogu obratiti umjesto davatelju digitalnih usluga koji je obveznik primjene ovog Zakona
15. *„incident”* – je bilo koji događaj koji ima stvaran negativni učinak na sigurnost mrežnih i informacijskih sustava
16. *„rješavanje incidenta”* – su svi postupci koji podupiru otkrivanje, analizu i zaustavljanje incidenta te odgovor na njega
17. *„rizik”* – je bilo koja razumno prepoznatljiva okolnost ili događaj koji ima potencijalno negativni učinak na sigurnost mrežnih i informacijskih sustava
18. *„središte za razmjenu internetskog prometa (IXP)”* – je mrežni instrument koji omogućuje međusobno povezivanje više od dvaju neovisnih autonomnih sustava, prvenstveno u svrhu olakšavanja razmjene internetskog prometa; IXP pruža međusobno povezivanje samo za autonomne sustave; za IXP nije potrebno da internetski promet između bilo kojih dvaju autonomnih sustava sudionika prođe kroz bilo koji treći autonomni sustav, on takav promet ne mijenja i ne utječe na njega ni na koji drugi način
19. *„sustav naziva domena (DNS)”* – je hijerarhijsko raspoređeni sustav imenovanja na mreži koji odgovara na upite o nazivima domena
20. *„pružatelj DNS usluge”* – je javni ili privatni subjekt koji pruža DNS usluge na Internetu
21. *„registri naziva vršnih domena”* – su javni ili privatni subjekti koji upravljaju i rukuju registracijom naziva internetskih domena za određenu vršnu domenu (TLD)
22. *„internetsko tržište”* – je digitalna usluga koja potrošačima i/ili trgovcima, kako su oni definirani Zakonom o alternativnom rješavanju potrošačkih sporova, omogućuje da na Internetu sklapaju kupoprodajne ugovore i ugovore o uslugama s trgovcima na mrežnoj stranici tog internetskog tržišta ili na mrežnoj stranici tog trgovca koji se služi računalnim uslugama koje pruža internetsko tržište
23. *„internetska tražilica” –* je digitalna usluga koja korisniku omogućuje da pretražuje u načelu sve internetske stranice ili internetske stranice na određenom jeziku na temelju upita o bilo kojoj temi u obliku ključne riječi, rečenice ili nekog drugog unosa, a rezultat su poveznice na kojima se mogu pronaći informacije koje su povezane sa zatraženim sadržajem
24. *„usluga računalstva u oblaku”* – je digitalna usluga kojom se pruža pristup nadogradivom i elastičnom skupu djeljivih računalnih resursa, usluga i aplikacija
25. *„država članica“ –* država članica Europske unije
26. *“kvalificirani revizor“* – je fizička ili pravna osoba koja je za obavljanje poslova revizije sigurnosti mrežnih i informacijskih sustava akreditirana pri odgovarajućoj organizaciji za normizaciju, koja je izdala ili daje na korištenje norme koje su u okviru provedbe zahtjeva iz ovog Zakona primijenjene kod određenog operatora ključnih usluga ili davatelja digitalnih usluga
27. *„revizija sigurnosti mrežnih i informacijskih sustava“* – su postupci koje obavlja kvalificirani revizor radi ocjene usklađenosti uspostavljenih procesa upravljanja mrežnim i informacijskim sustavom i dokumentiranih sigurnosnih politika sa zahtjevima iz ovog Zakona
28. *„CSIRT“* – je kratica za Computer Security Incident Response Team, odnosno tijelo nadležno za prevenciju i zaštitu od incidenata, za koju se u Republici Hrvatskoj koristi i kratica CERT (Computer Emergency Response Team).

**DIO DRUGI**

OPERATORI KLJUČNIH USLUGA I DIGITALNE USLUGE

***Određivanje operatora ključnih usluga***

*Članak 6.*

Pojedini javni ili privatni subjekt (dalje u tekstu: subjekt) odredit će se operatorom ključnih usluga ako:

1. subjekt pruža neku od ključnih usluga s Popisa iz Priloga I. ovog Zakona (dalje: ključna usluga),
2. pružanje ključne usluge kod tog subjekta ovisi o mrežnim i informacijskim sustavima i
3. incident bi imao znatan negativan učinak na pružanje ključne usluge.

***Identifikacijski postupak***

*Članak 7.*

(1) Nadležna sektorska tijela provode postupak identifikacije operatora ključnih usluga po sektorima s Popisa iz Priloga I. ovog Zakona, u kojem:

1. izrađuju popise svih subjekata koji pružaju ključnu uslugu,
2. provode izdvajanje subjekta ovisno o važnosti negativnog učinka koji bi incident imao na pružanje ključne usluge kod tog subjekta i
3. za sve izdvojene subjekte provode procjenu ovisnosti pružanja ključne usluge o mrežnim i informacijskim sustavima.

(2) Nadležno sektorsko tijelo dužno je postupak identifikacije operatora ključnih usluga provoditi redovito, sukladno tržišnim promjenama u sektoru, a najmanje jednom u dvije godine.

***Određivanje važnosti negativnog učinka incidenta***

*Članak 8.*

(1) Za određivanje važnosti negativnog učinka koji bi incident imao na pružanje ključne usluge uzimaju se u obzir sljedeći kriteriji:

* broj i vrsta korisnika kojima subjekt pruža uslugu,
* postojanje ovisnosti drugih djelatnosti ili područja o pružanju usluge,
* tržišni udio subjekta koji pruža uslugu,
* zemljopisna raširenost subjekta u pružanju usluge,
* mogući utjecaj incidenta, s obzirom na njegovu težinu i trajanje, na gospodarske i društvene aktivnosti te na javnu sigurnost,
* važnosti poslovanja subjekta za održavanje dostatne razine ključne usluge, uzimajući u obzir i raspoloživost alternativnih sredstava za pružanje te usluge ili
* drugi sektorski kriteriji poput količine pružene usluge, udjela u pružanju usluge ili imovine subjekta.

(2) Kriteriji iz stavka 1. ovog članka, i kriterijski pragovi, ako su definirani, primjenjuju se u postupku identifikacije operatora ključnih usluga, prema njihovom razvrstavanju po ključnim uslugama kako je to predviđeno Popisom iz Priloga I. ovog Zakona.

(3) Ako subjekt koji pruža ključnu uslugu ispunjava kriterije prema Popisu iz Priloga I. ovog Zakona te dostiže kriterijski prag, kada je on Popisom definiran, daje se ocjena važnosti negativnog učinka incidenta na pružanje ključne usluge za tog subjekta te se subjekt izdvaja za provođenje procjene ovisnosti pružanja ključne usluge o mrežnim i informacijskim sustavima.

***Procjena ovisnosti o mrežnom i informacijskom sustavu***

*Članak 9.*

(1) Ako se utvrdi da subjekt iz članka 8. stavka 3. ovog Zakona koristi mrežni i informacijski sustav za potporu pružanju ključne usluge te da prekid rada ili neispravno funkcioniranje tog sustava može dovesti do prekida u pružanju usluge ili na drugi način negativno utjecati na kvalitetu i/ili obujam usluge, nadležno sektorsko tijelo donosi odluku o određivanju tog subjekta operatorom ključnih usluga.

(2) Iznimno od stavka 1. ovog članka, nadležno sektorsko tijelo može odnijeti odluku o određivanju subjekta operatorom ključne usluge neovisno o kriterijima s Popisa iz Priloga I. ovog Zakona, ako u postupku identifikacije utvrdi da subjekt pruža ključnu uslugu u dvije ili više država članica te da ovisnost o mrežnom i informacijskom sustavu subjekta u pružanju usluge može zbog toga imati negativan prekogranični učinak na kontinuitet u pružanju usluge.

(3) Nadležno sektorsko tijelo, radi utvrđivanja kritičnosti prekograničnog učinka iz stavka 2. ovog članka, u suradnji s jedinstvenom kontaktnom točkom provodi savjetovanja s nadležnim tijelom uključene države članice.

***Obavijest o identifikaciji***

*Članak 10.*

Nadležno sektorsko tijelo dostavlja identificiranom operatoru ključne usluge obavijest o odluci iz članka 9. ovog Zakona u roku od osam dana od dana njezina donošenja.

***Dostava podataka za potrebe postupka identifikacije operatora ključne usluge***

*Članak 11.*

(1) Svaki subjekt koji pruža neku od ključnih usluga dužan je nadležnom sektorskom tijelu, na njegov zahtjev, dostaviti podatke koji su mu potrebni za provođenje postupka identifikacije operatora ključnih usluga.

(2) U zahtjevu iz stavka 1. ovog članka obvezno se navodi svrha zahtjeva, naznaka podataka koji su tijelu potrebni i rok za dostavu podataka.

(3) Subjekti kod kojih nastupe promjene u odnosu na podatke dostavljene sukladno stavku 2. ovog članka, dužni su nadležnom sektorskom tijelu dostaviti obavijest o tim promjenama ako bi one mogle utjecati na određivanje statusa subjekta u postupku identifikacije operatora ključne usluge.

(4) Obavijesti iz stavka 3. ovog članka dostavljaju se u roku od sedam dana od dana nastanka ili uvođenja promjene.

***Popis operatora ključnih usluga***

*Članak 12.*

(1) Na temelju odluka iz članka 9. ovog Zakona nadležna sektorska tijela izrađuju, preispituju i ažuriraju Popise operatora ključnih usluga po sektorima s Popisa iz Priloga I. ovog Zakona.

(2) Nadležna sektorska tijela obavješćuju jedinstvenu nacionalnu kontaktnu točku o broju identificiranih operatora ključnih usluga u pojedinom sektoru, s naznakom njihove važnosti za sektor.

***Digitalne usluge***

*Članak 13.*

Digitalne usluge na čije se davatelje odnosi ovaj Zakon utvrđene su Popisom iz Priloga II. ovog Zakona.

**DIO TREĆI**

**MJERE ZA POSTIZANJE VISOKE RAZINE KIBERNETIČKE SIGURNOSTI OPERATORA KLJUČNIH USLUGA I DAVATELJA DIGITALNIH USLUGA**

***Obveza provedbe mjera***

*Članak 14.*

(1) Operatori ključnih usluga i davatelji digitalnih usluga dužni su, radi osiguranja kontinuiteta u obavljanju tih usluga, poduzimati mjere za postizanje visoke razine kibernetičke sigurnosti svojih usluga.

(2) Mjere iz stavka 1. ovog članka sastoje se minimalno od:

* tehničkih i organizacijskih mjera za upravljanje rizicima, uzimajući pri tome u obzir najnovija tehnička dostignuća koja se koriste u okviru najbolje sigurnosne prakse u području kibernetičke sigurnosti i
* mjera za sprečavanje i ublažavanjeučinaka incidenata na sigurnost mrežnih i informacijskih sustava.

***Mjere za upravljanje rizikom operatora ključnih usluga***

*Članak 15.*

Operatori ključnih usluga dužni su poduzimati tehničke i organizacijske mjere za upravljanje rizicima koje moraju obuhvatiti mjere za:

* utvrđivanje rizika od incidenata
* sprječavanje, otkrivanje i rješavanje incidenata i
* ublažavanje učinka incidenata na najmanju moguću mjeru.

***Mjere za upravljanje rizikom davatelja digitalnih usluga***

*Članak 16.*

Davatelji digitalnih usluga dužni su prilikom poduzimanja tehničkih i organizacijskih mjera za upravljanje rizicima voditi računa osobito o:

* sigurnosti sustava i objekata
* rješavanju incidenata
* upravljanju kontinuitetom poslovanja
* praćenju, reviziji i testiranju
* sukladnosti s međunarodnim propisima.

***Opseg primjene mjera***

*Članak 17.*

(1) Operatori ključnih usluga dužni su mjere za postizanje visoke razine kibernetičke sigurnosti provoditi u odnosu na mrežni i informacijski sustav, ili njegov dio, za koji je u postupku identifikacije operatora ključne usluge utvrđeno da o njemu ovisi pružanje ključne usluge kod dotičnog subjekta.

(2) Davatelji digitalnih usluga dužni su mjere za postizanje visoke razine kibernetičke sigurnosti provoditi u odnosu na mrežni i informacijski sustav koji kod njih podržava digitalnu uslugu.

***Primjena mjera prema procjeni rizika***

*Članak 18.*

Operatori ključnih usluga i davatelji digitalnih usluga primjenjuju mjere za sprečavanje i ublažavanje učinaka incidenata razmjerno riziku kojemu je izložen njihov mrežni ili informacijski sustav.

 ***Odgovornost za primjenu mjera***

*Članak 19.*

Operatori ključnih usluga i davatelji digitalnih usluga dužni su provoditi mjere za postizanje visoke razine kibernetičke sigurnosti bez obzira na to upravljaju li i/ili održavaju svoje mrežne i informacijske sustave sami ili za to koriste vanjskog davatelja usluge.

 ***Utvrđivanje mjera***

*Članak 20.*

(1) Mjere za postizanje visoke razine kibernetičke sigurnosti operatora ključnih usluga i način njihove provedbe pobliže se propisuju uredbom koju donosi Vlada.

(2) Mjere za postizanje visoke razine kibernetičke sigurnosti davatelja digitalnih usluga provode se sukladno provedbenom aktu Europske komisije donesenom temeljem propisa iz članka 2. ovog Zakona.

***DIO ČETVRTI***

***OBAVJEŠĆIVANJE O INCIDENTIMA***

***Obveza obavješćivanja***

*Članak 21.*

(1) Operatori ključnih usluga i davatelji digitalnih usluga dužni su nadležni CSIRT, bez neopravdane odgode, obavješćivati o incidentima koji imaju znatan učinak na kontinuitet usluga koje pružaju.

(2) Ako je incident na mrežnom i informacijskom sustavu davatelja digitalne usluge imao znatan učinak na pružanje neke ključne usluge, operator ključne usluge dužan je o tom incidentu obavijestiti nadležni CSIRT.

(3) Obveza obavješćivanja iz ovog članka odnosi se na incidente na mrežnim i informacijskim sustavima iz članka 17. ovog Zakona.

***Kriteriji za određivanje učinka incidenata***

*Članak 22.*

(1) Kriteriji za određivanje incidenata koji imaju znatan učinak na pružanje ključnih usluga propisuju se uredbom Vlade iz članka 20. stavka 1. ovog Zakona.

(2) Kriteriji za određivanje incidenata koji imaju znatan učinak na davanje digitalnih usluga propisuju se provedbenim propisom Europske komisije iz članka 20. stavka 2. ovog Zakona.

***Obavijesti o incidentima***

*Članak 23.*

Sadržaj obavijesti o incidentima iz članka 21. ovog Zakona, način dostave obavijesti i druga pitanja bitna za postupanje s takvim obavijestima uređuju se uredbom Vlade iz članka 20. stavka 1. ovog Zakona.

***Informiranje javnosti o incidentu***

*Članak 24.*

(1) Nadležni CSIRT može, po prethodno provedenom savjetovanju s operatorom ključne usluge i nadležnim sektorskim tijelom, obavijestiti javnost o pojedinačnim incidentima koji imaju znatan učinak na kontinuitet usluge koju operator pruža, ako je osviještenost javnosti nužna za sprečavanje širenja i jačanja incidenta ili za rješavanje incidenta koji je u tijeku.

(2) Nadležni CSIRT te, prema potrebi, CSIRT-ovi drugih pogođenih država članica, mogu javnost obavijestiti o pojedinačnim incidentima koji imaju znatan učinak na kontinuitet pojedine digitalne usluge ili zatražiti od davatelja digitalnih usluga da to učini, ako je objavljivanje informacije o incidentu u javnome interesu, osobito ako je to potrebno radi sprečavanja širenja i jačanja incidenta ili rješavanja incidenta koji je u tijeku.

***DIO PETI***

***NADLEŽNA TIJELA***

***Nadležna sektorska tijela***

*Članak 25.*

(1) Nadležna sektorska tijela utvrđena su Popisom iz Priloga III. ovog Zakona.

(2) Nadležna sektorska tijela obavljaju sljedeće poslove:

* provode postupke identifikacije operatora ključnih usluga sukladno ovome Zakonu
* obavljaju nadzor operatora ključnih usluga i davatelja digitalnih usluga u provedbi mjera za postizanje visoke razine kibernetičke sigurnosti i ispunjavanju drugih obveza iz ovog Zakona
* međusobno surađuju i razmjenjuju iskustva u provedbi ovog Zakona
* surađuju i razmjenjuju relevantne informacije s drugim nadležnim tijelima iz ovog Zakona
* surađuju i razmjenjuju relevantne informacije s tijelom za zaštitu osobnih podataka, kada su osobni podaci ugroženi zbog incidenta na mrežnom i informacijskom sustavu operatora ključne usluge odnosno davatelja digitalne usluge, odnosno s pravosudnim tijelima, kada je takav incident rezultat kriminalnih aktivnosti.

***Nadzor***

*Članak 26.*

(1) Nadzor nad operatorom ključnih usluga provodi se najmanje jednom svake dvije godine.

(2) Nadzor nad operatorom ključnih usluga provest će se i prije proteka roka iz stavka 1. ovog članka, ako nadležno sektorsko tijelo utvrdi ili zaprimi informacije koje ukazuju na to da operator ključne usluge ne izvršava svoje obveze iz ovog Zakona.

(3) Nadzor nad davateljem digitalnih usluga provodi se isključivo nakon što nadležno sektorsko tijelo zaprimi informacije koje ukazuju na to da davatelj digitalne usluge ne postupa sukladnoprovedbenom propisu Europske komisije iz članka 20. stavka 2. ovog Zakona i/ili odredbama ovog Zakona.

***Obveze operatora ključnih usluga i davatelja digitalnih usluga u okviru nadzora***

*Članak 27.*

(1) Operatori ključnih usluga i davatelji digitalnih usluga dužni su u okviru nadzora nadležnom sektorskom tijelu, na njegov zahtjev, dostaviti:

* podatke potrebne za procjenu razine sigurnosti njihovih mrežnih i informacijskih sustava, uključujući dokumentirane sigurnosne politike i
* dokaze o učinkovitoj provedbi sigurnosnih mjera.

(2) Učinkovita provedba sigurnosnih mjera dokazuje se ili rezultatima revizije sigurnosti mrežnih i informacijskih sustava koju je obavio kvalificirani revizor ili ocjenom sukladnosti mrežnih i informacijskih sustava koju daje tehničko tijelo za ocjenu sukladnosti.

(3) U zahtjevu iz stavka 1. ovog članka obvezno se navodi svrha zahtjeva, naznaka podataka koji su nadležnom sektorskom tijelu potrebni za provođenje nadzora i rok za dostavu podataka.

(4) Operatori ključnih usluga i davatelji digitalnih usluga dužni su u okviru nadzora nadležnom sektorskom tijelu, na njegov zahtjev, omogućiti neposredan pristup svojim objektima i sustavima koji im služe za potporu u obavljanju ključnih odnosno digitalnih usluga.

***Predmet nadzora***

*Članak 28.*

(1) U okviru nadzora, nadležna sektorska tijela nadziru pravilnost provedbe propisanih:

* mjera za postizanje visoke razine kibernetičke sigurnosti
* obveza vezanih uz obavješćivanje o incidentima i
* drugih postupanja prema zahtjevima nadležnih tijela koja se podnose sukladno ovom Zakonu ili propisu donesenom na temelju ovog Zakona.

(2) U provedbi nadzora, nadležna sektorska tijela:

* izdaju obvezujuću uputu operatoru ključnih usluga kada utvrde da on:
1. ne provodi mjere za postizanje visoke razine kibernetičke sigurnosti i/ili da ne izvršava druge obveze iz ovog Zakona ili
2. da postoje nedostaci u provedbimjera odnosno izvršavanju obveza iz ovog Zakona
* izdaju naloge davatelju digitalnih usluga za otklanjanje svakog utvrđenog nepoštivanja provedbenog propisa Europske komisije iz članka 20. stavka 2. ovog Zakona i/ili odredbi ovog Zakona
* podnose optužne prijedloge.

(3) Nadležna sektorska tijela dužna su u aktima iz članka 2. podstavka 1. i 2. ovog članka naznačit rok za postupanje.

***Obavljanje nadzora***

*Članak 29.*

Nadzor nad provođenjem ovog Zakona i propisa donesenog na temelju ovog Zakona obavljaju inspektori, nadzornici i supervizori, u skladu s nadležnostima koje proizlaze iz propisa o ustrojstvu i djelokrugu rada tih tijela te drugih propisa koji određuju njihovu nadležnost.

***Jedinstvena nacionalna kontaktna točka***

*Članak 30.*

Jedinstvena nacionalna kontaktna točka:

* dostavlja Europskoj komisiji podatke koji omogućavaju procjenu učinkovitosti provedbe mjera iz ovog Zakona i propisa donesenog na temelju ovog Zakona, sukladno zahtjevima utvrđenim propisom iz članka 2. ovog Zakona
* sudjeluje u radu Skupine za suradnju, koja je osnovana u svrhu podupiranja i olakšavanja strateške suradnje i razmjene informacija među državama članicama te razvijanja povjerenja i sigurnosti na razini Europske unije u području kibernetičke sigurnosti,
* podnosi Skupini za suradnju sažeto izvješće o zaprimljenim obavijestima o incidentima, među ostalim o broju obavijesti i naravi incidenata o kojima ih se obavijestilo te o radnjama poduzetim u skladu s člankom 21. i člankom 32. stavkom 1. točkama 8., 10. i 11. ovog Zakona, osim za sektor usluga u sustavima državne informacijske infrastrukture
* na zahtjev nadležnog CSIRT-a, obavijesti o incidentima iz članka 21. ovog Zakona prosljeđuje jedinstvenim kontaktnim točkama drugih pogođenih država članica, osim za sektor usluga u sustavima državne informacijske infrastrukture
* izrađuje smjernice o sadržaju obavijesti, načinu i rokovima informiranja jedinstvene nacionalne kontaktne točke o broju identificiranih operatora ključnih usluga i naznakama njihove važnosti te o obavijestima o incidentima
* vodi brigu o potrebi razvoja i usklađivanja nacionalne strategije kibernetičke sigurnosti s ciljevima ovog Zakona i zahtjevima Europske unije u području kibernetičke sigurnosti
* surađuje s drugim nadležnim tijelima iz ovog Zakona,
* kada je to potrebno, savjetuje se i surađuje s tijelom za zaštitu osobnih podataka i pravosudnim tijelima.

*Članak 31.*

Jedinstvena nacionalna kontaktna točka je Ured Vijeća za nacionalnu sigurnost.

***Zadaće nadležnog CSIRT-a***

*Članak 32.*

(1) Nadležni CSIRT na sektorskoj razini, prema popisu nadležnosti iz Priloga III. ovog Zakona, obavlja sljedeće poslove:

* prati incidente
* pruža rana upozorenja i najave te informira o rizicima i incidentima
* provodi dinamičku analizu rizika i incidenata te izrađuje pregled situacije u sektoru
* provodi redovite provjere ranjivosti mrežnih i informacijskih sustava operatora ključnih usluga odnosno davatelja digitalnih usluga
* prima obavijesti o incidentima
* na zahtjev operatora ključnih usluga odnosno davatelja digitalnih usluga analizira i odgovara na incidente
* ako to dopuštaju okolnosti, nakon primitka obavijesti o incidentu dostavlja operatoru ključnih usluga relevantne informacije u pogledu daljnjeg postupanja po njegovoj obavijesti, a osobito informacije koje bi mogle doprinijeti djelotvornom rješavanju incidenta
* donosi smjernice o provedbi obveze obavješćivanja o incidentima iz članka 21. ovog Zakona
* informira nadležno sektorsko tijelo o incidentima iz članka 21. ovog Zakona
* u suradnji s nadležnim sektorskim tijelom, određuje prekogranične utjecaje incidenata iz članka 21. ovog Zakona
* informira jedinstvenu nacionalnu kontaktnu točku o incidentima iz članka 21. ovog Zakona, sukladno njezinim smjernicama
* dostavlja jedinstvenoj nacionalnoj kontaktnoj točki podatke o glavnim elementima postupaka rješavanja incidenata koje provodi,
* obavješćuje nadležni CSIRT druge pogođene države članice ili više njih o incidentu iz članka 21. ovog Zakona na mrežnom i informacijskom sustavu operatora ključnih usluga ako incident ima znatan učinak na kontinuitet ključnih usluga u toj državi članici,
* obavješćuje nadležni CSIRT druge pogođene države članice ili više njih o incidentu iz članka 21. ovog Zakona na mrežnom i informacijskom sustavu pružatelja digitalnih usluga ako se incident odnosi na dvije ili više država članica
* surađuje s drugim CSIRT-ovima na nacionalnoj i međunarodnoj razini
* sudjeluje u Mreži CSIRT-ova na razini Europske unije koja je osnovana s ciljem razvoja povjerenja i pouzdanja među državama članicama te promicanju brze i učinkovite operativne suradnje
* promiče usvajanje i primjenu zajedničkih ili normiranih praksi za postupke rješavanja incidenata i rizika te planove za klasifikaciju incidenata, rizika i informacija.

(2) Operatori ključnih usluga i davatelji digitalnih usluga dužni su surađivati s nadležnim CSIRT-om i s njim razmjenjivati potrebne informacije u postupku rješavanja incidenata.

(3) Nadležni CSIRT u obavljanju svojih zadaća iz ovog Zakona ne može snositi odgovornost za štetu uzrokovanu incidentom na mrežnim i informacijskim sustavima operatora ključnih usluga i davatelja digitalnih usluga.

***Osiguravanje uvjeta za obavljanje poslova nadležnog CSIRT-a***

*Članak 33.*

(1) Nadležni CSIRT je dužan:

* osigurati visoku razinu dostupnosti svojih usluga komuniciranja izbjegavanjem jedinstvenih točki prekida, uz raspoloživost sredstava za mogućnost dvosmjernog kontaktiranja te jasno određenim i poznatim komunikacijskim kanalima za njihove klijente i suradnike
* svoje prostore i informacijske sustave za potporu smjestiti na sigurne lokacije i
* osigurati kontinuitet rada na način da:
1. je opremljen odgovarajućim sustavom za upravljanje zahtjevima i njihovim preusmjeravanjem, kako bi se olakšale primopredaje
2. ima dovoljno zaposlenika kako bi se na odgovarajući način osigurala dostupnost u svako doba
3. se oslanja na infrastrukturu čiji je kontinuitet osiguran te su im u tu svrhu dostupni redundantni sustavi i rezervni radni prostor.

(2) Radi osiguranja uvjeta iz stavka 1. ovog članka, na nadležne CSIRT-ove neće se primjenjivati ograničavajuće odredbe drugih propisa koje utječu na mogućnost novih zapošljavanja ili druga pitanja bitna za osiguranje tih uvjeta.

***Tehničko tijelo za ocjenu sukladnosti***

*Članak 34.*

(1) Tehničko tijelo za ocjenu sukladnosti provodi periodičke provjere mjera iz članka 14. ovog Zakona poduzetih nad sigurnošću mrežnih i informacijskih sustava operatora ključnih usluga i davatelja digitalnih usluga, ako reviziju sigurnosti mrežnih i informacijskih sustava ne obavlja kvalificirani revizor.

(2) Tehnička tijela za ocjenu sukladnosti određena su Popisom s Priloga III. ovog Zakona.

***Zahtjev za ocjenu sukladnosti***

*Članak 35.*

(1) Tehničko tijelo za ocjenu sukladnosti provodi provjere iz članka 34. ovog Zakona na zahtjev nadležnog sektorskog tijela ili samog operatora ključnih usluga, odnosno davatelja digitalnih usluga.

(2) Nadležno sektorsko tijelo podnosi zahtjev iz stavka 1. ovog članka kada utvrdi da revizija sigurnosti mrežnih i informacijskih sustava kod pojedinog operatora ključne usluge odnosno davatelja digitalne usluge nije provedena ili da ju nije proveo kvalificirani revizor.

(3) Operator ključne usluge, odnosno davatelj digitalnih usluga može podnijeti zahtjev za ocjenu sukladnosti kada ne postoji obveza revizije subjekta prema posebnom propisu.

***Dostava podataka u postupku ocjene sukladnosti***

*Članak 36.*

(1) Operatori ključnih usluga i davatelji digitalnih usluga dužni su tehničkom tijelu za ocjenu sukladnosti, na njegov zahtjev, dostaviti podatke potrebne za procjenu razine sigurnosti njihovih mrežnih i informacijskih sustava te im omogućiti pristup svojim objektima i sustavima koji im služe za potporu u obavljanju ključnih odnosno digitalnih usluga.

(2) U zahtjevu iz stavka 1. ovog članka obvezno se navodi svrha zahtjeva, naznaka podataka koji su tijelu potrebni i rok za dostavu podataka.

***Izvješće o ocjeni sukladnosti***

*Članak 37.*

(1) Tehničko tijelo za ocjenu sukladnosti nakon provedene provjere iz članka 34. ovog Zakona izrađuje izvješće o provjeri mjera za postizanje visoke razine sigurnost mrežnih i informacijskih sustava, koje sadrži:

* ocjenu sukladnosti, ukoliko utvrdi da operator ključne usluge odnosno davatelj digitalne usluge učinkovito provodi mjere za postizanje visoke razine kibernetičke sigurnosti ili
* korektivne mjere za postizanje učinkovite provedbe mjera za postizanje visoke razine kibernetičke sigurnosti, s naznakom roka njihova izvršenja.

(2) Tehničko tijelo za ocjenu sukladnosti dostavlja izvješće iz stavka 1. ovog članka, bez odgode nadležnom sektorskom tijelu i operatoru ključnih usluga, odnosno davatelju digitalnih usluga.

***Završno izvješće o ocjeni sukladnosti***

*Članak 38.*

(1) Operator ključnih usluga, kao i davatelj digitalnih usluga, dužan je, u zadanom roku, provesti korektivne mjere i o tome, bez odlaganja, obavijestiti tehničko tijelo za ocjenu sukladnosti.

(2) Tehničko tijelo za ocjenu sukladnosti će po primitku obavijesti iz stavka 1. ovog članka, kao i u slučaju neprovođenja ili nepotpunog provođenja korektivnih mjera, izraditi završno izvješće o provedenoj provjeri iz članka 34. ovog Zakona koje će dostaviti nadležnom sektorskom tijelu radi provođenja nadzora.

***Obavijest o onemogućavanju ili otežavanju provedbe ocjene sukladnosti***

Članak 39.

Ako operator ključnih usluga i davatelj digitalnih usluga odbije omogućiti ili neopravdano odgađa ili otežava provedbu povjere iz članka 34. ovog Zakona, tehničko tijelo za ocjenu sukladnosti će o tome bez odgode izvijestiti nadležno sektorsko tijelo.

***DIO ŠESTI***

***ZAŠTITA PODATAKA***

Članak 40.

(1) Popisi operatora ključnih usluga, kao i svi drugi podaci koji nastaju u okviru provedbe ovog Zakona koriste se isključivo u svrhu izvršavanja zahtjeva iz ovog Zakona.

(2) Nadležna tijela dužna su pri razmjeni podataka iz stavka 1. ovog članka voditi računa o potrebi ograničavanja pristupa podacima kada je to potrebno u svrhu sprječavanja, otkrivanja, provođenja istraživanja i vođenja kaznenog postupka.

(3) Podaci iz stavka 1. ovog članka predstavljaju informacije u odnosu na koje je moguće ograničiti pravo pristupa korisniku informacija, ovisno o rezultatima testa razmjernosti i javnog interesa koji se provodi prema odredbama posebnog zakona o pravu na pristup informacijama.

Članak 41.

Nadležna tijela iz ovog Zakona dužna su s podacima operatora ključnih usluga i davatelja digitalnih usluga postupati u skladu sa zahtjevima povjerljivosti, ako su oni utvrđeni posebnim propisima o zaštiti takvih podataka.

***DIO SEDMI***

**PREKRŠAJNE ODREDBE**

Članak 42.

(1) Novčanom kaznom u iznosu od 150.000,00 do 500.000,00 kuna kaznit će se za prekršaj pravna osoba koja:

* ne postupi po obvezujućoj uputi nadležnog sektorskog tijela iz članka 28. stavka 2. podstavka 1. ovog Zakona odnosno danom nalogu nadležnog sektorskog tijela iz članka 28. stavka 2. podstavka 2. ovog Zakona
* odbije dostaviti ili neopravdano odgađa dostavljati obavijesti o incidentima iz članka 21. ovog Zakona.

(2) Novčanom kaznom u iznosu od 50.000,00 do 150.000,00 kuna kaznit će se za prekršaj iz stavka 1. ovog članka fizička osoba.

(3) Novčanom kaznom u iznosu od 15.000,00 do 50.000,00 kuna kaznit će se za prekršaj iz stavka 1. ovog članka odgovorna osoba u pravnoj osobi i odgovorna osoba u javnom subjektu.

Članak 43.

(1) Novčanom kaznom u iznosu od 50.000,00 do 100.000,00 kuna kaznit će se za prekršaj pravna osoba koja:

* ne postupi sukladno članku 27. ovog Zakona
* odbije omogućiti ili neopravdano odgađa ili otežava provedbu povjere iz članka 34. ovog Zakona.

(2) Novčanom kaznom u iznosu od 20.000,00 do 50.000,00 kaznit će se za prekršaj iz stavka 1. ovog članka fizička osoba.

(3) Novčanom kaznom u iznosu od 10.000,00 do 25.000,00 kuna kaznit će se za prekršaj iz stavka 1. ovog članka odgovorna osoba u pravnoj osobi i odgovorna osoba u javnom subjektu.

Članak 44.

(1) Novčanom kaznom u iznosu od 15.000,00 do 50.000,00 kuna kaznit će se za prekršaj pravna osoba koja:

* ne postupi po zahtjevu nadležnog sektorskog tijela za dostavu podataka iz članka 11. stavka 1. ovog Zakona
* ne dostavlja obavijesti o promjenama u roku iz članka 11. stavka 4. ovog Zakona.

(2) Novčanom kaznom u iznosu od 5.000,00 do 25.000,00 kuna kaznit će se za prekršaj iz stavka 1. ovog članka fizička osoba.

(3) Novčanom kaznom u iznosu od 2.000,00 do 20.000,00 kuna kaznit će se za prekršaj iz stavka 1. ovog članka odgovorna osoba u pravnoj osobi i odgovorna osoba u javnom subjektu.

**DIO OSMI**

**PRIJELAZNE I ZAVRŠNE ODREDBE**

Članak 45.

Vlada će Uredbu iz članka 20. stavka 1. ovog Zakona donijeti u roku od 30 dana od dana stupanja na snagu ovog Zakona.

Članak 46.

(1) Nadležna sektorska tijela dužna su postupak identifikacije operatora ključnih usluga provesti u roku od 90 dana od dana stupanja na snagu ovog Zakona.

(2) Nadležna sektorska tijela dužna su jedinstvenoj nacionalnoj kontaktnoj točki dostaviti obavijesti iz članka 12. stavka 2. ovog Zakona u roku od 120 dana od dana stupanja na snagu ovog Zakona.

Članak 47.

(1) Operatori ključnih usluga dužni su provesti mjere za osiguravanje visoke razine kibernetičke sigurnosti u roku od 12 mjeseci od dana dostave obavijesti iz članka 10. ovog Zakona.

(2) Operatori ključnih usluga dužni su započeti s dostavom obavijesti iz članka 21. ovog Zakona 120 dana od dana stupanja na snagu ovog Zakona.

Članak 48.

(1) Davatelji digitalnih usluga dužni su se uskladiti sa zahtjevima provedbenog akta Europske komisije iz članka 20. stavka 2. ovog Zakona u roku propisanom tim aktom.

(2) Davatelji digitalnih usluga dužni su započeti s dostavom obavijesti iz članka 21. ovog Zakona 120 dana od dana stupanja na snagu ovog Zakona.

Članak 49.

Ovaj Zakon stupa na snagu osmog dana od dana objave u „Narodnim novinama“.

**Prilog I.**

**Popis ključnih usluga s kriterijima i pragovima za utvrđivanje važnosti negativnog učinka incidenta:**

| **Sektor** | **Podsektor** | **Ključna usluga** | **Kriteriji za utvrđivanje važnosti negativnog učinka incidenta** | **Pragovi za utvrđivanje važnosti negativnog učinka incidenta** |
| --- | --- | --- | --- | --- |
| Energetika | Električna energija | **Proizvodnja električne energije** | Instalirana snaga proizvodnog postrojenja | 300 MW |
| **Prijenos električne energije** | Bez iznimke | - |
| **Distribucija električne energije** | Prekid napajanja | Više od 100.000 obračunskih mjernih mjesta |
| Ovisnosti drugih djelatnosti ili područja o pružanju usluge | Distribucija za:* bolnice
* zračne luke i kontrole leta
* objekte banaka s podatkovnim centrima
* policijske uprave
* aktivne vojne objekte
* aktivna vodocrpilišta i centre upravljanja
* objekte operatora telekomunikacijskog sustava
* objekte tijela sigurnosno-obavještajnog sustava,
* objekte profesionalnih vatrogasnih postrojbi,
* objekte Državne uprave za zaštitu i spašavanje (Služba 112) ili
* objekte određene nacionalnom kritičnom infrastrukturom
 |
| Nafta | **Transport nafte naftovodima**  | Bez iznimke | - |
| **Proizvodnja nafte**  | Proizvedeno nafte pojedinog naftnog polja u tonama godišnje | 50.000 t/god |
| **Proizvodnja naftnih derivata**  | Proizvedeno naftnih derivata pojedine rafinerije u tonama godišnje | Motorni benzini: 200.000 t/godDizelsko gorivo: 200.000 t/godPlinska ulja: 100.000 t/god |
| **Skladištenje nafte i naftnih derivata** | Ukupni skladišni kapacitet nafte pojedinog terminala u m3  | 1.000.000 m3 |
| Ukupni skladišni kapacitet naftnih derivata pojedinog skladišta (na istoj lokaciji) u m3 | 60.000 m3 |
| Plin | **Distribucija plina** | Broj krajnjih kupaca priključen na distribucijski sustav | Više od 100.000 obračunskih mjernih mjesta. |
| **Transport plina** | Bez iznimke |  |
| **Skladištenje plina**  | Potrošnja plina u RH, u kWh | 25% potrošnje plina u RH u prethodnoj godini |
| **Prihvat i otprema UPP-a** | Kapacitet uplinjavanja UPP u m3/h | Više od 500.000 m3/h |
| **Proizvodnja prirodnog plina** | Godišnja proizvodnja plina predana u transportni sustav na pojedinom ulazu, u kWh | 1.000.000 kWh |
| Prijevoz | Zračni promet | **Zračni prijevoz putnika i tereta** | Udio putnika pojedinog zračnog prijevoznika na bilo kojem nacionalnom aerodromu koji ima promet putnika veći od 2.000.000 godišnje (ključni aerodrom) | Zračni prijevoznik koji imao udio veći od 30% na ključnom aerodromu |
| **Upravljanje infrastrukturom zračne luke, uključujući upravljanje pomoćnim objektima zračne luke** | Ukupni godišnji promet putnika pojedine zračne luke  | Više od 2.000.000 putnika |
| **Kontrola zračnog prometa**  | Otvorenost područja letnih informacija Zagreb (FIR Zagreb) – bez iznimke | - |
| Broj operacija na godišnjem nivou | Ukupno 500.000 operacija za FIR Zagreb |
| Željeznički promet | **Upravljanje i održavanje željezničke infrastrukture, uključujući upravljanje prometom i prometno-upravljačkim i signalno-sigurnosnim podsustavom** | Upravitelj željezničke infrastrukture za javni prijevoz – bez iznimke |  |
| **Usluge prijevoza robe i/ili putnika željeznicom**  | Broj voznih jedinica (vlakova) | 20 dnevno  |
| **Upravljanje uslužnim objektima i pružanje usluga u uslužnim objektima** | Broj voznih jedinica (vlakova) | 20 dnevno |
| **Pružanje dodatnih usluga koje su nužne za pružanje usluga prijevoza robe ili putnika željeznicom** | Broj voznih jedinica (vlakova) | 20 dnevno |
| Vodni prijevoz | **Nadzor kretanja brodova (VTS usluga)** | Godišnji broj dolazaka brodova iz međunarodne plovidbe | najmanje 4.000 |
| Godišnji broj putovanja brodova u domaćem prometu, uključujući obalni linijski promet | najmanje 200.000 |
| **Obavljanje poslova pomorske radijske službe** | Godišnji broj dolazaka brodova iz međunarodne plovidbe  | najmanje 4.000 |
| Godišnji broj putovanja brodova u domaćem prometu, uključujući obalni linijski promet | najmanje 200.000 |
| **Održavanje objekata sigurnosti plovidbe** | Bez iznimke | - |
| **Prijevoz putnika u međunarodnom i/ili domaćem prometu** | Broj putnika godišnje | 1.000.000 |
| Vodni prijevoz | **Ukrcaj i iskrcaj tereta u lukama u međunarodnom i domaćem prometu** | Količina tereta godišnje u tonama | 2.500.000 |
| **Prijevoz putnika, tereta i vozila u unutarnjim morskim vodama i teritorijalnom moru Republike Hrvatske koji se obavlja na unaprijed utvrđenim linijama prema javno objavljenim uvjetima reda plovidbe i cjenikom usluga** | Broj korisnika  | 15% ukupno prevezenih putnika i/ili vozila godišnje |
| Tržišni udio | Minimalno 15% tržišnog udjela |
| **Praćenje i lociranje plovila u unutarnjoj plovidbi** | Broj plovila na unutarnjim plovnim putovima u Republici Hrvatskoj tijekom godine | 100 |
| **Obavijesti brodarstvu u unutarnjoj plovidbi** | Broj izdanih obavijesti brodarstvu tijekom godine | 100 |
| **Pristup elektroničkim navigacijskim kartama u unutarnjoj plovidbi** | Pokrivenost unutarnjih vodnih putova u Republici Hrvatskoj | Pokrivenost 500 riječnih km |
| **Baza podataka o trupu plovila u unutarnjoj plovidbi** | Broj plovila unesenih u bazu podataka tijekom godine | 50 |
| **Međunarodno elektroničko izvještavanje u unutarnjoj plovidbi** | Broj ERI poruka upućenih prema RIS centrima dnevno | 50 |
| Cestovni prijevoz | **Javni prijevoz putnika**  | Broj voznih jedinica | 100 |
| Broj putnika godišnje | 5.000.000  |
| **Korištenje cestovne infrastrukture** | Upravitelj ceste na TEN-T mreži – bez iznimke | - |
| Broj vozila na glavnoj cesti koja vodi do središta naseljenog mjesta većeg od 35.000 stanovnika | 20.000 PGDP (prosječni godišnji dnevni promet) |
| Zemljopisna raširenost korištenja usluga | Teritorij cijele države ili grada većeg od 35.000 stanovnika |
| **Upravljanje prometnim tokovima ili informiranje vozača (ITS)** | Uspostavljen centar za kontrolu i upravljanje prometom 24/7 – bez iznimke |  |
| Uspostavljen centar za informiranje vozača o stanju u prometu 24/7- bez iznimke |  |
| Broj prometnih svjetala (semafora) u sustavu | 100 |
| Zemljopisna raširenost korištenja usluga | Teritorij cijele države ili grada većeg od 35.000 stanovnika |
| Bankarstvo |  | **Platne usluge**  | Sistemski važne kreditne institucije – bez iznimke | - |
| Infrastrukture financijskog tržišta |  | **Usluge mjesta trgovanja** | Bez iznimke | - |
| **Usluge središnjih drugih ugovornih strana (CCP)** | Bez iznimke | - |
| Zdravstveni sektor |  | **Primarna zdravstvena zaštita – informacijski sustav** | Broj propisanih recepata za lijekove godišnje | 50.000.000 |
| Broj posjeta ordinacijama opće obiteljske medicine godišnje | 35.000.000 |
| Pokrivenost ustanova primarne zdravstvene zaštite pojedinim odobrenim programskim rješenjem | 50% |
| **Sekundarna zdravstvena zaštita** | Broj upućivanja na specijalističke preglede godišnje | 5.000.000 |
| Broj obavljenih zdravstvenih postupaka, pregleda ili pretraga godišnje | 1.000.000 |
| **Tercijarna zdravstvena zaštita** | Broj postelja u stacionarnim djelatnostima kliničkih bolničkih centara (KBC) | 1.000 |
| Broj postelja u stacionarnim djelatnostima kliničkih bolnica (KB) | 340 |
| Broj postelja u stacionarnim djelatnostima klinika | 100 |
| **Transfuzijska medicina i transplantacija organa** | Broj prikupljenih doza pune krvi godišnje | 100.000 |
| Broj donora organa na milijun stanovnika godišnje | 30 |
| Broj transplantacijskih zahvata na milijun stanovnika godišnje | 80 |
| **Zdravstveno osiguranje i prekogranična zdravstvena zaštita** | Broj osiguranih osoba u obveznom zdravstvenom osiguranju (OZO) | 4.000.000 |
| Broj osiguranih osoba u dopunskom zdravstvenom osiguranju (DZO) | 2.000.000 |
| Broj upita za provjerom statusa obveznog i dopunskog zdravstvenog osiguranja dnevno | 100.000 |
| Broj izdanih Europskih kartica zdravstvenog osiguranja (EKZO) godišnje | 100.000 |
| **Sigurnost hrane**  | Bez iznimke |  |
| **Zaštita od opasnih kemikalija**  | Broj sigurnosno-tehničkih listova pregledanih i uvrštenih u registar sigurnosno-tehničkih listova (STL) godišnje | 9.000 |
| Broj opasnih kemikalija prikupljenih i uvrštenih u registar opasnih kemikalija proizvedenih ili uvezenih/unesenih na teritorij RH godišnje | 400 |
| **Distribucija i sigurnost lijekova i medicinskih proizvoda** | Broj lijekova (uključujući cjepiva) stavljenih u promet u RH  | 3.000 |
| Broj medicinskih proizvoda (različitih klasa rizika) stavljenih u promet u RH  | 250.000 |
| Broj stanovnika / osiguranih osoba na broj distribucijskih centara | 330.000 |
| Broj distribucijskih centara na broj veledrogerija | 3 |
| **Cijepljenje i zarazne bolesti** | Obuhvat primovakcinacijom u RH godišnje | 90% ukupnog stanovništva RH |
| Ukupna vrijednost godišnje zalihe cjepiva u RH | 15.000.000 kn |
| Opskrba vodom za piće i njezina distribucija |  | **Opskrba krajnjih korisnika** | Broj korisnika | 20.000 priključaka kućanstava |
| Digitalna infrastruktura |  | **DNS usluga za .hr TLD** | Bez iznimke | - |
| **Registar naziva domena za .hr TLD** | Bez iznimke | - |
| **Sustav za registriranje i administriranje sekundarne domene** | Subjekt koji pruža ključnu uslugu, ima registriranu domenu preko registara i prepoznao je ovisnost svoje usluge o DNS sustavu. | - |
| Broj registriranih domena | 20 % od ukupnog broja registriranih domena (unutar .hr i com.hr) |
| **Usluga IXP** | Broj spojenih autonomnih sustava | Veći od 15 |
| Usluge u sustavima državne informacijske infrastrukture |  | **Usluge u sustavu e-Građani**  | Broj jedinstvenih korisnika pojedine usluge | 100.000,00 |
| Dostupnost usluge isključivo putem elektroničke usluge | Utvrđeno da ne postoji alternativni način korištenja usluge |
| **Poslovne usluge za korisnike državnog proračuna**  |  Bez iznimke |  |

**Prilog II.**

**Popis digitalnih usluga**

1. Internetsko tržište

2. Internetska tražilica

3. Usluge računalstva u oblaku

**Prilog III.**

**Popis nadležnih tijela**

**Jedinstvena nacionalna kontaktna točka** - Ured Vijeća za nacionalnu sigurnost

|  |  |  |  |
| --- | --- | --- | --- |
| **Sektor** | **Nadležno sektorsko tijelo** | **CSIRT** | **Tehničko tijelo za ocjenu sukladnosti** |
| Energetika | središnje državno tijelo nadležno za energetiku | Zavod za sigurnost informacijskih sustava | Zavod za sigurnost informacijskih sustava |
| Prijevoz | središnje državno tijelo nadležno za promet | Zavod za sigurnost informacijskih sustava | Zavod za sigurnost informacijskih sustava |
| Bankarstvo | Hrvatska narodna banka | Nacionalni CERT | - |
| Infrastrukture financijskog tržišta | Hrvatska agencija za nadzor financijskih usluga | Nacionalni CERT | - |
| Zdravstveni sektor | središnje državno tijelo nadležno za zdravstvo | Zavod za sigurnost informacijskih sustava | Zavod za sigurnost informacijskih sustava |
| Opskrba vodom za piće i njezina distribucija | središnje državno tijelo nadležno za vodno gospodarstvo | Zavod za sigurnost informacijskih sustava | Zavod za sigurnost informacijskih sustava |
| Digitalna infrastruktura | središnje državno tijelo nadležno za znanost i obrazovanje | Nacionalni CERT | Hrvatska akademska i istraživačka mreža -CARNet |
| Davatelji digitalnih usluga  | središnje državno tijelo nadležno za gospodarstvo | Nacionalni CERT | Zavod za sigurnost informacijskih sustava |
| Usluge u sustavima državne informacijske infrastrukture | Središnji državni ured za razvoj digitalnog društva | Zavod za sigurnost informacijskih sustava ili Nacionalni CERT\* | Zavod za sigurnost informacijskih sustava ili Nacionalni CERT\*\* |

\*Napomena: Nadležni CSIRT za sektor Usluge sustavima državne informacijske infrastrukture za sve usluge je Zavod za sigurnost informacijskih sustava, osim za područje koje je u djelokrugu središnjeg državnog tijela nadležnog za znanost i obrazovanje, Sveučilišnog računskog centra (SRCE) ili CARNeta, za koje je nadležni CSIRT Nacionalni CERT.

\*\*Napomena: Tehničko tijelo za ocjenu sukladnosti za sektor Usluge u sustavima državne informacijske infrastrukture za sve usluge je Zavod za sigurnost informacijskih sustava, osim za područje koje je u djelokrugu središnjeg državnog tijela nadležnog za znanost i obrazovanje, Sveučilišnog računskog centra (SRCE) ili Hrvatske akademske i istraživačke mreže – CARNeta, za koje je tehničko tijelo za ocjenu sukladnosti Hrvatska akademska i istraživačka mreža – CARNet.

**O B R A Z L O Ž E NJ E**

**Člankom 1.** utvrđuju se cilj i predmet ovog Zakona te se propisuje da se njime uređuju postupci i mjere za postizanje visoke zajedničke razine kibernetičke sigurnosti operatora ključnih usluga i davatelja digitalnih usluga, nadležnosti i ovlasti nadležnih sektorskih tijela, jedinstvene nacionalne kontaktne točke, tijela nadležnih za prevenciju i zaštitu od incidenata i tehničkog tijela za ocjenu sukladnosti, nadzor nad operatorima ključnih usluga i davateljima digitalnih usluga u provedbi Zakona te prekršajne odredbe. Ovim se člankom utvrđuju i prilozi, koji su sastavni dio Zakona, koji definiraju popis ključnih usluga s kriterijima i pragovima za donošenje ocjene o važnosti negativnog učinka incidenta, popis digitalnih usluga te popis nadležnih tijela.

**Člankom 2.** utvrđuje se da se Zakonom u pravni poredak RH prenosi Direktiva 2016/1148 Europskog parlamenta i Vijeća od 6. srpnja 2016. o mjerama za visoku zajedničku razinu sigurnosti mrežnih i informacijskih sustava širom Unije (SL L 194, 19.7.2016.).

**Člankom 3.** utvrđuje se primjena ovog Zakona na operatore ključnih usluga, neovisno o tome jesu li u pitanju javni ili privatni subjekti, neovisno o državi njihova sjedišta, njihovoj veličini, ustroju i vlasništvu, kao i na davatelje digitalnih usluga ako oni na teritoriju RH imaju sjedišteili svog predstavnika te pod uvjetom da takav davatelj ne predstavlja mikro ili mali subjekt malog gospodarstva kako su definirani Zakonom o poticanju razvoja malog gospodarstva.

**Člankom 4.** uređuje se odnos ovog Zakona prema drugim propisima, odnosno propisuje se primjena posebnih propisa ako u provedbi ovog Zakona nastaju ili se koriste klasificirani podaci ili se obrađuju osobni podaci. Primjena ovog Zakona ne utječe na prava potrošača, koja su uređena posebnim zakonom. Ako su posebnim zakonom propisane mjere za pojedini sektor s Popisa iz Priloga I. ovog Zakona koje po svom sadržaju i svrsi odgovaraju zahtjevima iz ovog Zakona, ili predstavljaju strože zahtjeve, na pružatelje ključnih usluga koji pripadaju tom sektoru, primjenjuju se odgovarajuće odredbe tog posebnog zakona.

**Člankom 5.** utvrđuju se značenja pojedinih pojmova u smislu ovog Zakona i to: kibernetička sigurnost, kibernetički prostor, mrežni i informacijski sustav, sigurnost mrežnih i informacijskih sustava, nacionalna strategija kibernetičke sigurnosti, nadležna tijela, operator ključnih usluga, davatelj digitalnih usluga, sjedište, javni subjekti, privatni subjekti, fizičke osobe, pravne osobe, predstavnik, incident, rješavanje incidenta, rizik, središte za razmjenu internetskog prometa (IXP), sustav naziva domena (DNS), pružatelj DNS usluge, registri naziva vršnih domena, internetsko tržište, internetska tražilica, usluga računalstva u oblaku, država članica, kvalificirani revizor, revizija sigurnosti mrežnih i informacijskih sustava te CSIRT.

**Člankom 6.** propisuju se uvjeti za određivanje operatora ključnih usluga koji pružaju neku od ključnih usluga odnosno usluga s Popisa iz Priloga I. Zakona.

**Člankom 7.** uređuje se postupak identifikacije operatora ključnih usluga po sektorima.

**Člankom 8.** utvrđuje se primjena kriterija u postupku identifikacije operatora ključnih usluga koje je potrebno uzeti u obzir prilikom određivanja važnosti negativnog učinka koji bi incident imao na pružanje ključne usluge, donošenje ocjene važnosti negativnog učinka incidenta na pružanje ključne usluge za tog subjekta te izdvajanje tog subjekta za provođenje procjene ovisnosti pružanja ključne usluge o mrežnim i informacijskim sustavima.

**Člankom 9.** propisuje seprovođenje procjene ovisnosti o mrežnom i informacijskom sustavu, odnosno donošenje odluke nadležnog sektorskog tijela o određivanju subjekta operatorom ključnih usluga ako se utvrdi da izdvojeni subjekt koji pruža ključnu uslugu koristi mrežni i informacijski sustav za potporu pružanju ključne usluge, a prekid rada ili neispravno funkcioniranje tog sustava može dovesti do prekida u pružanju usluge ili na drugi način negativno utjecati na kvalitetu i/ili obujam usluge. Ovim člankom propisuje se i obveza uvažavanja prekograničnog utjecaja incidenta kao dodatnog kriterija u postupku identifikacije subjekta operatorom ključnih usluga, ako se utvrdi da subjekt pruža ključnu uslugu u dvije ili više država članica.

**Člankom 10.** propisuje seobveza izvješćivanja operatora ključne usluge o odluci nadležnog sektorskog tijela o identificiranju pojedinog subjekta operatorom ključne usluge, s rokom obavješćivanja od osam dana od dana donošenja odluke.

**Člankom 11.** propisuje seobveza dostave podataka koji su potrebni nadležnom sektorskom tijelu za provođenje postupka identifikacije operatora ključnih usluga te sadržaj zahtjeva za dostavom podataka. Propisuje se i obveza obavješćivanja nadležnog sektorskog tijela o promjenama koje su kod subjekta naknadno nastupile ako bi one mogle utjecati na određivanje statusa subjekta u postupku identifikacije operatora ključne usluge.

**Člankom 12.** propisuje seobveza izrade i redovitog ažuriranja popisa operatora ključnih usluga te izvješćivanja jedinstvene nacionalne kontaktne točku o broju identificiranih operatora ključnih usluga u pojedinom sektoru, s naznakom njihove važnosti za sektor.

**Člankom 13.** utvrđuju da se digitalne usluge, na čije se davatelje digitalnih usluga primjenjuje ovaj Zakon utvrđuju Popisom iz Priloga II. Zakona.

**Člankom 14.** propisuje se obveza primjene mjera za postizanje visoke razine kibernetičke sigurnosti usluga, njihova svrha i minimalni opseg.

**Člankom 15.** propisuje se opseg mjera za upravljanje rizikom operatora ključnih usluga. .

**Člankom 16.** utvrđuje se opseg primjene mjera za upravljanje rizikom davatelja digitalnih usluga.

**Člankom 17.** propisuje se predmet obveze primjene mjera za postizanje visoke razine kibernetičke sigurnosti - mrežni i informacijski sustav, ili njegov dio, za koji je u postupku identifikacije operatora ključne usluge utvrđeno da o njemu ovisi pružanje ključne usluge kod dotičnog subjekta odnosno mrežni i informacijski sustav koji podržava digitalnu uslugu.

**Člankom 18.** propisuje se operatorima ključnih usluga i davateljima digitalnih usluga obveza primjene mjera za sprječavanje i ublažavanje učinaka incidenata razmjerno riziku kojemu je izložen njihov mrežni ili informacijski sustav.

**Člankom 19.** utvrđuje se operatorima ključnih usluga i davateljima digitalnih usluga obveza primjene mjera za postizanje visoke razine kibernetičke sigurnosti bez obzira na to upravljaju li i/ili održavaju svoje mrežne i informacijske sustave sami ili za to koriste vanjskog davatelja usluge.

**Člankom 20.** propisuje seobveza donošenja mjera za postizanje visoke razine kibernetičke sigurnosti operatora ključnih usluga i način njihove provedbe uredbom koju donosi Vlada RH. Utvrđuje se davateljima digitalnih usluga obveza primjene mjera za postizanje visoke razine kibernetičke sigurnosti sukladno provedbenom propisu Europske komisije donesenog temeljem Direktive 2016/1148 Europskog parlamenta i Vijeća od 6. srpnja 2016. o mjerama za visoku zajedničku razinu sigurnosti mrežnih i informacijskih sustava širom Unije (SL L 194, 19.7.2016.) – dalje u tekstu: Direktiva 2016/1148.

**Člankom 21.** utvrđuje se obveza operatorima ključnih usluga i davateljima digitalnih usluga da, bez neopravdane odgode, obavješćuju nadležni CSIRT o incidentima koji imaju znatan učinak na kontinuitet pružanja ključne usluge i podržavanje digitalne usluge. Obavijest o incidentu na mrežnom i informacijskom sustavu davatelja digitalne usluge koji ima znatan učinak na pružanje neke ključne usluge, operator ključne usluge dužan je dostaviti u svoj nadležni CSIRT.

**Člankom 22.** utvrđuje se da će se kriteriji za određivanje incidenata koji imaju znatan učinak na pružanje ključnih usluga propisati uredbom koju donosi Vlada RH, a kriteriji za određivanje incidenata koji imaju znatan učinak na davanje digitalnih usluga uređuju se provedbenim propisom Europske komisije donesenim temeljem Direktiva 2016/1148.

**Člankom 23.** utvrđuje se da će se sadržaj obavijesti o incidentima na mrežnim i informacijskim sustavima koji imaju znatan učinak na kontinuitet usluga koje pružaju, način dostave obavijesti i druga pitanja bitna za postupanje s takvim obavijestima urediti uredbom koju donosi Vlada RH.

**Člankom 24.** utvrđuje se mogućnost, po prethodno provedenom savjetovanju s operatorom ključne usluge i nadležnim sektorskim tijelom, da nadležni CSIRT obavijesti javnost o pojedinačnim incidentima koji imaju znatan učinak na kontinuitet usluge koju operator pruža, ako je osviještenost javnosti nužna za sprečavanje širenja i jačanja incidenta ili za rješavanje incidenta koji je u tijeku. Ovim se člankom uređuje i mogućnost da nadležni CSIRT ili CSIRT-ovi drugih pogođenih država članica, prema potrebi i ako je objavljivanje informacije o incidentu u javnome interesu, a osobito ako je to potrebno radi sprečavanja širenja i jačanja incidenta ili rješavanja incidenta koji je u tijeku, obavijeste javnost o pojedinačnim incidentima koji imaju znatan učinak na kontinuitet pojedine digitalne usluge ili može zatražiti od davatelja digitalnih usluga da to učini.

**Člankom 25.** utvrđuju se nadležna sektorska tijela Popisom iz Priloga III. Zakona (za sektor energetike, prijevoza, bankarstva, infrastrukture financijskog tržišta, zdravstveni sektor, sektor opskrbe vodom za piće i njezinu distribuciju, digitalnu infrastrukturu, davatelje digitalnih usluga, usluge digitalnog društva) te njihove zadaće: provođenje postupaka identifikacije operatora ključnih usluga, obavljanje nadzora operatora ključnih usluga i davatelja digitalnih usluga u provedbi ovog Zakona, međusobne suradnje i razmjene iskustva, suradnje i razmjene relevantnih informacija s drugim nadležnim tijelima te suradnju i razmjenu relevantnih informacija s tijelom za zaštitu osobnih podataka, kada su osobni podaci ugroženi zbog incidenta na mrežnom i informacijskom sustavu operatora ključne usluge odnosno davatelja digitalne usluge, odnosno s pravosudnim tijelima, kada je takav incident rezultat kriminalnih aktivnosti.

**Člankom 26.** propisuje se da se nadzor nad operatorom ključnih usluga provodi najmanje jednom svake dvije godine te da se može provesti i prije isteka tog roka ako nadležno sektorsko tijelo utvrdi ili zaprimi informacije koje ukazuju na to da operator ključne usluge ne izvršava svoje obveze iz ovog Zakona. Nadzor nad davateljem digitalnih usluga provodi se isključivo nakon što nadležno sektorsko tijelo zaprimi informacije koje ukazuju na to da davatelj digitalne usluge ne postupa sukladnoprovedbenom propisa Europske komisije donesenog temeljem Direktive 2016/1148.

**Člankom 27.** propisuje se obveza operatorima ključnih usluga i davateljima digitalnih usluga, u okviru nadzora, dostavljati nadležnom sektorskom tijelu podatke potrebne za procjenu razine sigurnosti njihovih mrežnih i informacijskih sustava, uključujući dokumentirane sigurnosne politike i dokaze o učinkovitoj provedbi sigurnosnih mjera. Podaci se dostavljaju na zahtjev nadležnog sektorskog tijela koji mora sadržavati naznačenu svrhu zahtjeva, naznaku podataka koji se traže, a koji su nadležnom sektorskom tijelu potrebni za provođenje nadzora, s rokom za dostavu podataka. U okviru nadzora, operatori ključnih usluga i davatelji digitalnih usluga dužni su nadležnom sektorskom tijelu, na njegov zahtjev, omogućiti i neposredan pristup svojim objektima i sustavima koji im služe za potporu u obavljanju ključnih odnosno digitalnih usluga. Nadalje se utvrđuje da se učinkovita provedba sigurnosnih mjera dokazuje ili rezultatima revizije sigurnosti mrežnih i informacijskih sustava koju provodi kvalificirani revizor ili ocjenom sukladnosti mrežnih i informacijskih sustava koju daje tehničko tijelo za ocjenu sukladnosti primijenjenih mjera.

**Člankom 28.** utvrđuje se da je predmet nadzora pravilnost provedbe propisanih mjera za postizanje visoke razine kibernetičke sigurnosti, obveza vezanih uz obavješćivanje o incidentima i drugih postupanja prema zahtjevima nadležnih tijela. U provedbi nadzora, nadležna sektorska tijela: 1. izdaju obvezujuću uputu operatoru ključnih usluga kada utvrde da se ne provode mjere za postizanje visoke razine kibernetičke sigurnosti i/ili da se ne izvršavaju obveze s naznakom roka postupanja te kada postoje nedostaci u provedbi mjera i izvršavanju obveza, 2. izdaju naloge davatelju digitalnih usluga za otklanjanje svakog utvrđenog nepoštivanja provedbenog propisa Europske komisije donesenog temeljem Direktive 2016/1148i/ili odredbi ovog Zakona te 3. podnose optužne prijedloge.

**Člankom 29.** propisuje se da nadzor nad provođenjem Zakona i propisa donesenog na temelju ovog Zakona, provode inspektori, nadzornici i supervizori u skladu s nadležnostima koje proizlaze iz propisa o ustrojstvu i djelokrugu rada tih tijela te drugih propisa koji određuju njihovu nadležnost.

**Člankom 30.** utvrđuju se obveze i odgovornosti jedinstvene nacionalne kontaktne točke, koja u obavljanju svojih zadaća: dostavlja Europskoj komisiji podatke koji omogućavaju procjenu učinkovitosti provedbe mjera iz ovog Zakona i propisa donesenog na temelju ovog Zakona, a prema zahtjevima Direktive 2016/1148; sudjeluje u radu Skupine za suradnju, koja je osnovana u svrhu podupiranja i olakšavanja strateške suradnje i razmjene informacija među državama članicama te razvijanja povjerenja i sigurnosti na razini Europske unije u području kibernetičke sigurnosti; podnosi Skupini za suradnju sažeto izvješće o zaprimljenim obavijestima o incidentima, na zahtjev nadležnog CSIRT-a, obavijesti o incidentima na mrežnim i informacijskim sustavima koji imaju znatan učinak na kontinuitet usluga koje se pružaju, prosljeđuje jedinstvenim kontaktna točkama drugih pogođenih država članica, osim za sektor usluga u sustavima državne informacijske infrastrukture; izrađuje smjernice o sadržaju obavijesti, načinu i rokovima informiranja jedinstvene nacionalne kontaktne točke o broju identificiranih operatora ključnih usluga i naznakama njihove važnosti te o obavijestima o incidentima; vodi brigu o potrebi razvoja i usklađivanja nacionalne strategije kibernetičke sigurnosti s ciljevima ovog Zakona i zahtjevima EU u području kibernetičke sigurnosti; surađuje s drugim nadležnim tijelima iz ovog Zakona te, kada je to potrebno, savjetuje se i surađuje s tijelom za zaštitu osobnih podataka i pravosudnim tijelima.

**Člankom 31.** utvrđuje se da je jedinstvena nacionalna kontaktna točka Ured Vijeća za nacionalnu sigurnost.

**Člankom 32.** propisuju se zadaće nadležnog CSIRT-a, odnosno da nadležni CSIRT na sektorskoj razini prati incidente, pruža rana upozorenja i najave te informira o rizicima i incidentima; provodi dinamičku analizu rizika i incidenata te izrađuje pregled situacije u sektoru; provodi redovite provjere ranjivosti mrežnih i informacijskih sustava operatora ključne usluge odnosno davatelja digitalne usluge iz svoje nadležnosti; prima obavijesti o incidentima; na zahtjev operatora ključne usluge odnosno davatelja digitalne usluge analizira i odgovara na incidente; ako to dopuštaju okolnosti, nakon primitka obavijesti o incidentu dostavlja operatoru ključnih usluga relevantne informacije u pogledu daljnjeg postupanja po njegovoj obavijesti, a osobito informacije koje bi mogle doprinijeti djelotvornom rješavanju incidenta; donosi smjernice o provedbi obveze obavješćivanja o incidentima; informira nadležno sektorsko tijelo o incidentima; u suradnji s nadležnim sektorskim tijelom, određuje prekogranične utjecaje incidenata, i informira jedinstvenu nacionalnu kontaktna točku o incidentima, kao i glavnim elementima postupaka koja primjenjuje u rješavanju incidenata; obavješćuje nadležni CSIRT druge pogođene države članice ili više njih o incidentu na mrežnom i informacijskom sustavu operatora ključnih usluga ako incident ima znatan učinak na kontinuitet ključnih usluga u toj državi članici; obavješćuje nadležni CSIRT druge pogođene države članice ili više njih o incidentu na mrežnom i informacijskom sustavu pružatelja digitalnih usluga ako se incident odnosi na dvije ili više država članica; surađuje s drugim CSIRT-ovima na nacionalnoj i međunarodnoj razini te u Mreži CSIRT-ova na razini EU koja je osnovana s ciljem razvoja povjerenja i pouzdanja među državama članicama te promicanju brze i učinkovite operativne suradnje; promiče usvajanje i primjenu zajedničkih ili normiranih praksi za postupke rješavanja incidenata i rizika te planove za klasifikaciju incidenata, rizika i informacija. Utvrđuje se operatorima ključnih usluga i davateljima digitalnih usluga obveza suradnje i razmjene potrebnih informacija s nadležnim CSIRT-om u postupku rješavanja incidenata, u okviru čijeg rješavanja nadležni CSIRT ne snosi odgovornost za štetu uzrokovanu incidentom na mrežnim i informacijskim sustavima operatora ključnih usluga i davatelja digitalnih usluga.

**Člankom 33.** utvrđuje se da je nadležni CSIRT dužan osigurati visoku razinu dostupnosti svojih usluga komuniciranja izbjegavanjem jedinstvenih točki prekida, uz raspoloživost sredstava za mogućnost dvosmjernog kontaktiranja te jasno određenim i poznatim komunikacijskim kanalima za njihove klijente i suradnike; smještaj svojih prostora i informacijskih sustava za potporu na sigurnim lokacijama i osigurati kontinuitet rada kroz opremljenost odgovarajućim sustavom za upravljanje zahtjevima i njihovim preusmjeravanjem, kako bi se olakšale primopredaje; kroz dovoljan broj zaposlenika na odgovarajući način osigurati dostupnost u svako doba te oslanjanje na infrastrukturu čiji je kontinuitet osiguran te su im u tu svrhu dostupni redundantni sustavi i rezervni radni prostor. Utvrđuje se i izuzeće za nadležne CSIRT-ove od ograničavajućih odredbi drugih propisa koje utječu na mogućnost novih zapošljavanja ili druga pitanja bitna za osiguranje uvjeta utvrđenih za rad nadležnih CSIRT-ova.

**Člankom 34.** propisuje se da, ako reviziju sigurnosti mrežnih i informacijskih sustava ne provodi kvalificirani revizor, tada tehničko tijelo za ocjenu sukladnosti provodi periodičke provjere tehničkih i organizacijskih mjera za upravljanje rizicima, uzimajući pri tome u obzir najbolje prakse u području kibernetičke sigurnosti te mjera za sprečavanje i ublažavanjeučinaka incidenata na sigurnost mrežnih i informacijskih sustava, poduzetih nad sigurnošću mrežnih i informacijskih sustava operatora ključnih usluga i davatelja digitalnih usluga. Popisom iz Priloga III. utvrđuje se da su tehnička tijela za ocjenu sukladnosti primijenjenih mjera Zavod za sigurnost informacijskih sustava i Hrvatska akademska i istraživačka mreža – CARNet.

**Člankom 35.** propisuje se da provjeru tehničkih i organizacijskih mjera za upravljanje rizicima i mjera za sprečavanja i ublažavanje učinaka incidenata na sigurnost mrežnih i informacijskih sustava, provodi tehničko tijelo za ocjenu sukladnosti na zahtjev nadležnog sektorskog tijela ili samog operatora ključnih usluga, odnosno davatelja digitalnih usluga. Zahtjev podnosi nadležno sektorsko tijelo kada utvrdi da revizija sigurnosti mrežnih i informacijskih sustava kod pojedinog operatora ključne usluge odnosno davatelja digitalne usluge nije provedena ili ju nije proveo kvalificirani revizor. Zahtjev za ocjenu sukladnosti može podnijeti i sam operator ključne usluge, odnosno davatelj digitalnih usluga kada po posebnom propisu ne postoji obveza revizije subjekta.

**Člankom 36.** propisuje se da su operatori ključnih usluga i davatelji digitalnih usluga, na zahtjev tehničkog tijela za ocjenu sukladnosti, u kojem se mora naznačiti svrha zahtjeva i potrebni podaci s rokom dostave, u obvezi dostaviti mu podatke potrebne za procjenu razine sigurnosti njihovih mrežnih i informacijskih sustava te mu omogućiti pristup svojim objektima i sustavima koji im služe za potporu u obavljanju ključnih odnosno digitalnih usluga.

**Člankom 37.** propisuje se da tehničko tijelo za ocjenu sukladnosti, nakon provjere tehničkih i organizacijskih mjera za upravljanje rizicima te mjera za sprečavanje i ublažavanjeučinaka incidenata na sigurnost mrežnih i informacijskih sustava, izrađuje izvješće, koje sadrži ocjenu sukladnosti provedenih mjera, odnosno korektivne mjere s naznakom roka izvršenja ukoliko utvrdi da operator ključne usluge odnosno davatelj digitalne usluge mjere ne provodi učinkovito, i dostavlja ga nadležnom sektorskom tijelu i operatoru ključnih usluga odnosno davatelju digitalnih usluga.

**Člankom 38.** utvrđuje se operatorima ključnih usluga i davateljima digitalnih usluga obveza primjene korektivnih mjera u zadanim rokovima, o čijoj primjeni moraju obavijestiti tehničko tijelo za ocjenu sukladnosti, koje, po prijemu obavijesti i u slučaju djelomičnog ili potpunog neprovođenja mjera, izrađuje završno izvješće i dostavlja nadležnom sektorskom tijelu radi provođenja nadzora.

**Člankom 39.** propisuje se da je tehničko tijelo za ocjenu sukladnosti dužno izvijestiti nadležno sektorsko tijelo, ako operator ključne usluge i davatelj digitalne usluge ne omogući ili neopravdano odgađa i otežava provedbu provjere tehničkih i organizacijskih mjera za upravljanje rizicima i mjera za sprečavanje i ublažavanjeučinaka incidenata na sigurnost mrežnih i informacijskih sustava.

**Člankom 40.** propisuje se da se popisi identificiranih operatora ključnih usluga i svi drugi podaci koji nastaju u okviru provedbe Zakona o kibernetičkoj sigurnosti operatora ključnih usluga i davatelja digitalnih usluga koriste samo za potrebe izvršenja Zakona, da pri razmjeni tih podataka potrebno voditi računa o ograničenju pristupa podacima ako je to potrebno u svrhu sprječavanja, otkrivanja, provođenja istraživanja i vođenja kaznenog postupka. Također, propisuje se kako ti podaci predstavljaju informacije u odnosu na koje je moguće ograničiti pravo pristupa korisniku informacija, ovisno o rezultatima testa razmjernosti i javnog interesa koji se provodi prema odredbama posebnog zakona o pravu na pristup informacijama.

**Člankom 41.** propisuje se nadležnim tijelima iz ovog Zakona dužnost postupanja s podacima operatora ključnih usluga i davatelja digitalnih usluga u skladu sa zahtjevima povjerljivosti, ako su oni utvrđeni posebnim propisima o zaštiti takvih podataka.

**Člancima 42., 43. i 44.** propisuju se prekršajne odredbe.

**Člankom 45.** propisuje se da će mjere za postizanje visoke razine kibernetičke sigurnosti operatora ključnih usluga i način njihove provedbe donijeti uredbom koju donosi Vlada RH u roku od 30 dana od dana stupanja na snagu ovog Zakona.

**Člankom 46.** propisuje se da su nadležna sektorska tijela dužna postupak identifikacije operatora ključnih usluga provesti u roku od 90 dana od dana stupanja na snagu ovog Zakona te obavijest o broju identificiranih operatora ključnih usluga u pojedinom sektoru, s naznakom njihove važnosti za sektor, dostaviti jedinstvenoj nacionalnoj kontaktnoj točki u roku od 120 dana od dana stupanja na snagu ovog Zakona.

**Člankom 47.** propisuje se da su identificirani operatori ključnih usluga dužni provesti mjere za osiguranje visoke razine kibernetičke sigurnosti u roku od 12 mjeseci od dana dostave obavijesti o odluci nadležnog sektorskog tijela o određivanju subjekta operatorom ključnih usluga te da su dužni započeti s dostavom obavijesti o incidentima na mrežnim i informacijskim sustavima koji imaju znatan učinak na kontinuitet usluga koje pružaju 120 dana od dana stupanja na snagu ovog Zakona. Propisuje se i nadležnim CSIRT-ovima obveza informiranja jedinstvene nacionalne kontaktne točke o incidentima iz članka 21. ovog Zakona u roku od šest mjeseci od dana stupanja na snagu ovog Zakona.

**Člankom 48.** propisuje se da su davatelji digitalnih usluga obvezni uskladiti se sa zahtjevima provedbenog propisa Europske komisije donesenom temeljem Direktive 2016/1148, u rokovima naznačenim u tom aktu. .

**Člankom 49.** propisuje se da ovaj Zakon stupa na snagu osmoga dana od dana objave u „Narodnim novinama“.

**Prilogom I.** utvrđuju se, popisom u tabličnom pregledu, ključne usluge prema sektorima i podsektorima na koje se primjenjuje ovaj Zakon, s kriterijima i pragovima za utvrđivanje važnosti negativnog učinka incidenta, izraženi u različitim (mjernim) jedinicama (npr. MW, tonama, broju korisnika, m3, postocima i sl.) u ovisnosti od sektora kojem pripadaju. Popis ključnih usluga koristi se za identificiranje operatora ključnih usluga.

**Prilogom II.** utvrđuju se, popisom, digitalne usluge na čije davatelje se primjenjuje ovaj Zakon.

**Prilogom III.** utvrđuju se nadležna tijela: jedinstvena nacionalna kontaktna točka – Ured Vijeća za nacionalnu sigurnost nadležna sektorska tijela za sektore energetike - središnje državno tijelo nadležno za energetiku, prijevoza - središnje državno tijelo nadležno za promet, bankarstva – Hrvatska narodna banka, infrastrukture financijskog tržišta - Hrvatska agencija za nadzor financijskih usluga, zdravstveni sektor - središnje državno tijelo nadležno za zdravstvo, sektor opskrbe vodom za piće i njezinu distribuciju - središnje državno tijelo nadležno za vodno gospodarstvo, digitalne infrastrukture - središnje državno tijelo nadležno za znanost i obrazovanje, digitalne usluge - središnje državno tijelo nadležno za gospodarstvo te usluge u sustavima informacijske infrastrukture - Središnji državni ured za razvoj digitalnog društva, nadležni CSIRT-ovi - Zavod za sigurnost informacijskih sustava ili Nacionalni CERT i nadležna tehnička tijela za ocjenu sukladnosti – Zavod za sigurnost informacijskih sustava ili Hrvatska akademska i istraživačka mreža - CARNet.